qundao/data-zh-poetry huggingface dataset:
宿戈阳山家将明怅然兼忆李少卿二首·其一
作者：韩雍
朝代：明

远路倦行迈，山家宿渐明。催衣勤漏鼓，聒枕乱鸡声。树杪摇风向，檐头溜雨鸣。故乡在何处，展转不胜情。
宿戈阳山家将明怅然兼忆李少卿二首·其二
作者：韩雍
朝代：明

达人林下卧，春梦最分明。不设重门险，何须击柝声。曲肱如尺稳，鼾鼻似雷鸣。任尔朝慵起，都无尘世情。
寄乡人陈宗盛
作者：韩雍
朝代：明

云树迢迢隔故园，与君何日叙寒暄。春来惯作思乡梦，几度曾飞到雪轩。琴川才子人中杰，慷慨风流信少双。别后相思不能歇，几时飞雁到西江。
寄乡人陈宗盛·其一
作者：韩雍
朝代：明

云树迢迢隔故园，与君何日叙寒暄。春来惯作思乡梦，几度曾飞到雪轩。
寄乡人陈宗盛·其二
作者：韩雍
朝代：明

琴川才子人中杰，慷慨风流信少双。别后相思不能歇，几时飞雁到西江。
寄乡先生张养正医师
作者：韩雍
朝代：明

君子抱道德，所志恒在民。达则善天下，穷亦思济人。济人伊何切，医道体至仁。先生吴中彦，医名冠时绅。早承家世传，群书探其真。疗病固本元，制药分君臣。死生一脉决，其应若有神。沈痾一剂起，奇效时能臻。且其不责报，尝欲先贱贫。所以贤大夫，礼遇隆嘉宾。宋清韩伯休，鄙哉何足论。越人与元化，足以继后尘。况其卓荦才，高谈妙经纶。斯人苟出仕，所志回阳春。伟哉张先生，医中之凤麟。作诗寄遐想，用俟观风陈。
寄乡友徐文辉
作者：韩雍
朝代：明

家林幽僻远尘阛，世事浮沉总不关。下榻有时延上客，东楼终日望西山。醉乡风月情偏好，静里乾坤意自閒。独我相思未相见，海天云树锁愁颜。
寄乡友沈文用
作者：韩雍
朝代：明

沈家林馆最清幽，曾伴相知载酒游。宦迹北驰才隔岁，乡心南望几经秋。芳春桃李开花未，深夜壶觞醉客不。羁绊无能寻旧约，题诗聊为主人酬。
寄乡友陈宗盛
作者：韩雍
朝代：明

客况乡情正不禁，远劳一价送佳音。开缄快睹龙蛇字，念旧深知铁石心。万里海天春渺渺，半窗风雨夜沉沉。相思苦被浮名绊，尊酒何时更盍簪。
寄乡郡朱太守
作者：韩雍
朝代：明

一郡黎元仰福星，已魁循吏传中名。爱民不数刘宽恕，律已还高伯起清。莫叹长才淹白发，终期入相慰苍生。独惭浅薄登清要，补报无能负圣明。
寄伯颙通政司赵参议
作者：韩雍
朝代：明

与君少同窗，仕也复同朝。朝行一日不相见，左顾右盼心无聊。有时往还坐书阁，夜雨灯前动春酌。有时联辔看西山，载酒携琴恣游乐。于今各在天一方，经年相望如参商。君虽未起得閒适，我却任重心忧惶。我忧惶，君閒适，且各相期慎眠食。莺花烂熳皇都春，迟我归来与君乐无极。
寄内叔金上舍
作者：韩雍
朝代：明

牛眠冈上雨初收，著却儒衣泮水游。头上焰光高几尺，笔端文彩焕三秋。登科肯落王曾后，对策还轻贾谊流。来岁乡闱文字录，先烦归雁寄洪州。
寄嘉兴延太守同年
作者：韩雍
朝代：明

共羡嘉兴太守贤，清风善政路人传。连城白璧无瑕玷，合郡苍生解倒悬。西浙分襟惊数载，南州回首忆同年。烦君此去尤珍重，莫让龚黄美自专。
寄大司马王公度
作者：韩雍
朝代：明

大才不易得，时艰良可忧。所以古圣贤，治世怀远猷。召公欲致政，周公勉相留。二公心德同，俪美匡成周。芳声播千古，人皆仰前修。堂堂王司马，当代第一流。以身徇国家，才气谁可俦。方兹任经济，整顿多事秋。如何在告中，遽尔得退休。不知诸同列，亦曾勉留不。昨简掌邦政，朝廷广询谋。黄门御史言，称职惟君优。上允即超拜，四方动欢讴。兹闻勇退归，物议皆啾啾。嗟予忝知己，痛惜不自由。所惜为天下，匪为君身谋。四方水旱多，贼盗方且稠。须起出群才，同心运良筹。渊衷必有在，士论终当收。君其善养年，予未歌四愁。
寄弋阳致政李少卿四首
作者：韩雍
朝代：明

天宠虽隆归兴浓，耆英会里得从容。悬知一点丹心在，清梦还飞到九重。兰台棘寺已功成，归卧烟霞咏太平。多少世人空碌碌，冒霜犹趁夜钟行。凤雏鸣日在高冈，拂袖归山百虑忘。独伴清风与明月，新诗题遍午桥庄。三年不见谪仙人，落月空梁入梦频。无限忧民忧国事，何时尊酒细咨询。
寄弋阳致政李少卿四首·其一
作者：韩雍
朝代：明

天宠虽隆归兴浓，耆英会里得从容。悬知一点丹心在，清梦还飞到九重。
寄弋阳致政李少卿四首·其三
作者：韩雍
朝代：明

凤雏鸣日在高冈，拂袖归山百虑忘。独伴清风与明月，新诗题遍午桥庄。
寄弋阳致政李少卿四首·其二
作者：韩雍
朝代：明

兰台棘寺已功成，归卧烟霞咏太平。多少世人空碌碌，冒霜犹趁夜钟行。
寄弋阳致政李少卿四首·其四
作者：韩雍
朝代：明

三年不见谪仙人，落月空梁入梦频。无限忧民忧国事，何时尊酒细咨询。
寄张维本阴阳官兼管医学
作者：韩雍
朝代：明

残雪江村晓，维舟曾访君。颜华嗟久别，消息喜相闻。步野寻春药，登台望夜氛。此中有真乐，应笑独纷纷。
寄林锦衣索所许画菜
作者：韩雍
朝代：明

写生写到忘形处，野菜园蔬信手涂。记得相逢曾见许，雁衔何日到苍梧。
寄梅贡士鼎
作者：韩雍
朝代：明

青春人共誇，文彩玉无瑕。笔扫龙蛇阵，胸蟠锦绣车。月宫曾折桂，杏苑拟探花。迟尔云霄上，同心佐帝家。
寄王畏斋
作者：韩雍
朝代：明

儿从故乡来，一一问乡旧。见说畏斋老，风神益明秀。华岳出晴空，孤松立霜后。诗书老不倦，日夕娱俎豆。平生丈夫心，耿耿自天祐。遥诵南山诗，祝我仁者寿。
寄砚与宗玉白尚书
作者：韩雍
朝代：明

买得端溪砚一方，献归司马助文房。挥毫濡墨紬思处，多少仁恩覆大荒。
寄秦以忠
作者：韩雍
朝代：明

宿别城东寺，参商岁月长。天涯怀故旧，客况最凄凉。大器晚方就，寸阴今正忙。西风动寥廓，期尔快翱翔。
寄程都宪彦实
作者：韩雍
朝代：明

故人作镇在辽阳，剩有声名动帝乡。我忝相知重相忆，不堪回首海天长。坐抚东人未一年，丰功伟绩冠三边。相逢莫叹贤劳久，廊庙行看拜宠宣。
寄程都宪彦实·其一
作者：韩雍
朝代：明

故人作镇在辽阳，剩有声名动帝乡。我忝相知重相忆，不堪回首海天长。
寄程都宪彦实·其二
作者：韩雍
朝代：明

坐抚东人未一年，丰功伟绩冠三边。相逢莫叹贤劳久，廊庙行看拜宠宣。
寄袁州莫别驾伯颙
作者：韩雍
朝代：明

鸟外云初净，宜阳望眼舒。故人久相别，佐郡近何如。分驾春行部，休衙夜诵书。仰山遗庙在，希古莫踌躇。
寄谢抚宁伯惠弓兼颂德美寓怀思三律
作者：韩雍
朝代：明

良弓新赐专征伐，分惠书生意最优。称手开弦秋月满，向空发矢曙星流。贯雕敢在辕门射，破敌期随骥尾游。白璧黄金酬未得，题诗遥寄重回头。将略家传能不忝，貂蝉行里羡君优。忠勋信是无双士，才望何惭第一流。中外传闻常共仰，君臣行见庆同游。好将一段匡时策，归去敷陈玉殿头。分手宣城才几日，暮云西望客情优。异乡况是参商隔，两地空嗟岁月流。此际题诗天外寄，何时秉烛夜中游。丈夫遭际应图报，莫遣相思变黑头。
寄谢抚宁伯惠弓兼颂德美寓怀思三律·其一
作者：韩雍
朝代：明

良弓新赐专征伐，分惠书生意最优。称手开弦秋月满，向空发矢曙星流。贯雕敢在辕门射，破敌期随骥尾游。白璧黄金酬未得，题诗遥寄重回头。
寄谢抚宁伯惠弓兼颂德美寓怀思三律·其三
作者：韩雍
朝代：明

分手宣城才几日，暮云西望客情优。异乡况是参商隔，两地空嗟岁月流。此际题诗天外寄，何时秉烛夜中游。丈夫遭际应图报，莫遣相思变黑头。
寄谢抚宁伯惠弓兼颂德美寓怀思三律·其二
作者：韩雍
朝代：明

将略家传能不忝，貂蝉行里羡君优。忠勋信是无双士，才望何惭第一流。中外传闻常共仰，君臣行见庆同游。好将一段匡时策，归去敷陈玉殿头。
寄赠吴中诸友
作者：韩雍
朝代：明

皇华使者日边来，叨拜纶音总内台。四海澄清元有志，百寮表率愧非才。风霜敢谓摇山岳，雨露终期振草莱。却叹君恩无可报，惟将三尺效涓埃。
寄酬王同节大理
作者：韩雍
朝代：明

抱病厌尘事，懒通交游书。辱我同心人，慰问何勤渠。华札累数幅，新诗缀琼琚。阳春曲调高，欲和惭不如。况予久思退，犹荷频吹嘘。感德报未能，临缄重踌躇。踌躇念君子，友道一何笃。同年同列情，终始高世俗。量涵子明度，德继魏公躅。廉公擅美誉，平恕罔冤狱。高门未是荣，崇台岂云足。辅世须大贤，相期秉钧轴。
寄镇守宣府李执中佥都
作者：韩雍
朝代：明

彭城分手六年馀，远道何由问起居。夜月空流千里梦，秋鸿閒寄数行书。安边勋业今无忝，盖世声华古不如。圣主忧民望康济，好宣仁化遍寰区。
寄陆尚文
作者：韩雍
朝代：明

东郭一尊酒，西江千里程。故人不可即，孤客若为情。秋近天风厚，时来羽翮轻。扶摇九万里，洗耳听蜚声。
寄陈宗盛
作者：韩雍
朝代：明

一壶春酒别阊关，我自登途君自还。马上看云重回首，不知何处是穿山。海天西畔是乡关，苦忆相知未得还。莫道缄书空远寄，感君高义重于山。
寄陈宗盛·其一
作者：韩雍
朝代：明

一壶春酒别阊关，我自登途君自还。马上看云重回首，不知何处是穿山。
寄陈宗盛·其二
作者：韩雍
朝代：明

海天西畔是乡关，苦忆相知未得还。莫道缄书空远寄，感君高义重于山。
寄题何挥使西轩
作者：韩雍
朝代：明

最爱西轩称此心，分明城市有山林。石潭倒浸芙蓉朵，竹径斜穿玳瑁簪。尘印荒苔人迹少，歌传丛树鸟声深。宦游未得陪佳赏，翘首江天想像吟。
寿傅泽民医师
作者：韩雍
朝代：明

箫鼓声中劝酒频，南邻仙老庆初辰。知君自有长生术，不用诗人祝大椿。颜如丹渥鬓如霜，真得仙家却老方。昨夜东林有星宿，弧南一点倍光芒。
寿傅泽民医师·其一
作者：韩雍
朝代：明

箫鼓声中劝酒频，南邻仙老庆初辰。知君自有长生术，不用诗人祝大椿。
寿傅泽民医师·其二
作者：韩雍
朝代：明

颜如丹渥鬓如霜，真得仙家却老方。昨夜东林有星宿，弧南一点倍光芒。
寿大司寇杨公二首
作者：韩雍
朝代：明

身荷三朝宠，官联八座荣。提兵不妄杀，谳狱只求生。龟鹤应无算，熊罴定有徵。宾筵多祝颂，谁似故人情。当代推人物，惟公独占魁。清才多裨益，阴德久栽培。应得明珠晚，何妨白发催。佳辰隔千里，无计劝霞杯。
寿大司寇杨公二首·其一
作者：韩雍
朝代：明

身荷三朝宠，官联八座荣。提兵不妄杀，谳狱只求生。龟鹤应无算，熊罴定有徵。宾筵多祝颂，谁似故人情。
寿大司寇杨公二首·其二
作者：韩雍
朝代：明

当代推人物，惟公独占魁。清才多裨益，阴德久栽培。应得明珠晚，何妨白发催。佳辰隔千里，无计劝霞杯。
寿张同年都宪
作者：韩雍
朝代：明

老我同年友，相逢总异乡。一尊初庆度，七夕喜新凉。抚镇勋劳大，驱驰道路长。无能遥附骥，凝睇海茫茫。
寿徐裕轩诗
作者：韩雍
朝代：明

玉雪风姿照美髯，太平初度乐无边。天开令节才三日，人祝遐龄又一年。自古中原有麟凤，于今平地见神仙。知君已得长生术，岁岁歌诗庆寿筵。
寿朱玉雪四十八
作者：韩雍
朝代：明

东吴诗客满华筵，灯节初临喜气偏。玉雪驻颜将半百，蟠桃称寿儗三千。几家公子能如此，四海清名不偶然。昨夜推窗卜遐算，老人星耀斗南天。
寿渔乐先生七十一
作者：韩雍
朝代：明

绣绂苍麟在练川，狐南光彩照华颠。天孙佳节迟三日，莱子遐龄过一年。江上昔曾徵钓叟，山中今见有神仙。锦袍庆罢长生会，明月清风伴醉眠。
寿简庵王先生
作者：韩雍
朝代：明

五年不预庆长生，遐想高堂喜更荣。酒出黄封留客醉，袍裁赐锦照人明。算齐龟鹤应无限，梦叶熊罴定有徵。昨夜关心望南极，衣冠遥拜不胜情。
寿简庵王黄门先生
作者：韩雍
朝代：明

亲荷推封职再迁，皇都昼锦似神仙。堂开王母蟠桃宴，人庆尧夫得子年。松柏从来迟涧畔，芝兰终见秀庭前。昨宵遥望燕山拜，一点狐南照九天。
寿荣诗沈希仁为徐观求
作者：韩雍
朝代：明

并享遐龄并受封，佳辰常集寿筵中。共誇秀气钟贤子，齐着绯袍作醉翁。蔗境光阴应自喜，华亭风月许谁同。千年盛事君恩重，好语诸郎早效忠。
寿蕳庵王先生
作者：韩雍
朝代：明

中年增一算，八月庆初辰。黄鹤山头日，紫薇堂上人。恩添江水远，香发桂枝新。无限殷勤祝，楚天南望频。
寿詹事府唐录事先生
作者：韩雍
朝代：明

满袖天香午退朝，华堂开宴沸云韶。青田白鹤仙风在，绣绂苍麟瑞应昭。事业终期齐广受，寿龄还拟等松乔。酒酣试倚阑干望，南极文星映九霄。
寿詹事府唐录事先生
作者：韩雍
朝代：明

经纬文章海内传，才名不数两疏贤。青宫初喜承三接，紫诰行看拜九迁。墨色帐前罗士子，蟠桃花底醉神仙。佳辰不预长生会，山斗遥瞻祝寿筵。
寿赵总兵
作者：韩雍
朝代：明

去年祝君寿，舣舟潇湘湾。今年重祝君，遥遥望梅关。梅关如在天，可望不可攀。写我心中私，祝君比南山。别来未旬月，梦寐怀斯人。允为三军帅，拯此两广民。曹彬不妄杀，羊祜心更仁。仁者寿必遐，绵绵等庄椿。夜起视河汉，将星光新新。苍姬运中兴，崧岳生甫申。时事亦孔艰，匡济惟良臣。愿言宏厥施，乂此烝烝民。
寿赵总兵·其一
作者：韩雍
朝代：明

去年祝君寿，舣舟潇湘湾。今年重祝君，遥遥望梅关。梅关如在天，可望不可攀。写我心中私，祝君比南山。
寿赵总兵·其三
作者：韩雍
朝代：明

夜起视河汉，将星光新新。苍姬运中兴，崧岳生甫申。时事亦孔艰，匡济惟良臣。愿言宏厥施，乂此烝烝民。
寿赵总兵·其二
作者：韩雍
朝代：明

别来未旬月，梦寐怀斯人。允为三军帅，拯此两广民。曹彬不妄杀，羊祜心更仁。仁者寿必遐，绵绵等庄椿。
寿郭母太孺人诗
作者：韩雍
朝代：明

吴淞江在吴城东，江头林木何青葱。汾阳后人住林下，高堂不与时人通。堂中慈母登寿考，八十春秋未为老。簪中白发千丈长，镜里朱颜四时好。降神之日近早秋，藕花风轻残暑收。长筵广席盛罗列，驼峰凤髓皆珍羞。贤子贤孙綵衣舞，玉树芝兰何楚楚。座中贺客半诗人，琳琅大振珠玑吐。酒酣笑指婺女星，共祝寿考还康宁。瑶池蟠桃再结实，遐算直儗三千龄。我与君家交最厚，南望乡山重回首。安得还乡与寿筵，岁岁年年祝慈寿。
寿酬白司空梦中与予接谈欢甚之作
作者：韩雍
朝代：明

半生宦辙赖提携，况复劳君入梦思。丘壑只悬投老计，云霄敢望故人私。缄诗写恨空传信，尊酒论交未可期。安得微躯生羽翮，天风吹送拜阶墀。
寿陈参政宗理母
作者：韩雍
朝代：明

婺女星光昨夜新，满堂贺客拜慈亲。金衣笑对黄花晚，玉脸浓添绿酒春。膝下喜看三品贵，筵前饱饫八方珍。西池阿母桃将熟，还儗持来庆此辰。白发萱堂近九旬，喜逢初度乐无垠。橙黄橘绿秋将暮，桂子兰孙孝愈纯。明主有恩封诰重，高年无恙赐袍新。人间盛福应全备，遐算还期至大椿。
寿陈参政宗理母·其一
作者：韩雍
朝代：明

婺女星光昨夜新，满堂贺客拜慈亲。金衣笑对黄花晚，玉脸浓添绿酒春。膝下喜看三品贵，筵前饱饫八方珍。西池阿母桃将熟，还儗持来庆此辰。
寿陈参政宗理母·其二
作者：韩雍
朝代：明

白发萱堂近九旬，喜逢初度乐无垠。橙黄橘绿秋将暮，桂子兰孙孝愈纯。明主有恩封诰重，高年无恙赐袍新。人间盛福应全备，遐算还期至大椿。
寿黄亚卿母八十初度值清明
作者：韩雍
朝代：明

八旬初度逢佳节，有子登朝喜气偏。九鼎味烹新赐火，一炉香袅旧藏烟。门迎化日恩光近，身带晴霞命服鲜。从此遐龄应不老，愿陪冠盖庆年年。
屏山楼胡御史拱辰为舒安求
作者：韩雍
朝代：明

名山相对搆层楼，山势如平翠欲流。云捲半帘天影近，风来满座雨声浮。羊元独卧筠床晚，苏轼重游赤壁秋。千载芳名今并美，好传家业振箕裘。
山家
作者：韩雍
朝代：明

级级山田畔，农家住不移。增茆苫破屋，编竹补残篱。日煖开蚕早，云深放犊迟。年年了租税，免得吏人欺。
山翁
作者：韩雍
朝代：明

屋枕楚山麓，门临湘水滨。树深啼鸟乱，网便得鱼新。尘世无他虑，閒居老此身。悠悠倦行客，转盻慕斯人。
山行即事有感二首寄李九川
作者：韩雍
朝代：明

远涉登登路，愁冲活活泥。云遮山脊断，雨助水声凄。村火青烟湿，林花翠雾迷。谁怜宦游客，骢马不停蹄。草暗原头路，花粘屐齿泥。农家一村聚，牧笛数声凄。旅馆时时盻，乡山望望迷。东林有归客，怪底厌轮蹄。
山行即事有感二首寄李九川·其一
作者：韩雍
朝代：明

远涉登登路，愁冲活活泥。云遮山脊断，雨助水声凄。村火青烟湿，林花翠雾迷。谁怜宦游客，骢马不停蹄。
山行即事有感二首寄李九川·其二
作者：韩雍
朝代：明

草暗原头路，花粘屐齿泥。农家一村聚，牧笛数声凄。旅馆时时盻，乡山望望迷。东林有归客，怪底厌轮蹄。
巡部道上清就中一宿因登草亭次松雪翁韵二首
作者：韩雍
朝代：明

仙子飞升在此亭，几多仙迹写丹青。旌阳蛟斩非无术，勾漏丹成信有灵。引凤尚传吹紫竹，笼鹅曾请写黄庭。至今谈起成真诀，龙化人来侧耳听。龙虎山东一幔亭，昔人曾此礼空青。寻真不用穷三岛，演法频烦拱百灵。炼就丹砂出尘世，已骑黄鹤上天庭。我来假榻清无限，万壑松风枕上听。
巡部道上清就中一宿因登草亭次松雪翁韵二首·其一
作者：韩雍
朝代：明

仙子飞升在此亭，几多仙迹写丹青。旌阳蛟斩非无术，勾漏丹成信有灵。引凤尚传吹紫竹，笼鹅曾请写黄庭。至今谈起成真诀，龙化人来侧耳听。
巡部道上清就中一宿因登草亭次松雪翁韵二首·其二
作者：韩雍
朝代：明

龙虎山东一幔亭，昔人曾此礼空青。寻真不用穷三岛，演法频烦拱百灵。炼就丹砂出尘世，已骑黄鹤上天庭。我来假榻清无限，万壑松风枕上听。
左都御史萧公以诗见寄依韵奉酬二首
作者：韩雍
朝代：明

清才落落世称稀，传得声华海内思。平法独持因爱物，谠言频进为忧时。霜飞北阙趋朝早，日昃中台退食迟。闻道天恩今益眷，应知心与古人期。西江江上雁声稀，为感交情到处思。满路风尘行部日，一天星月倚阑时。君恩欲拜归心急，王事图成去计迟。终拟秋高遂深愿，相从待漏话襟期。
左都御史萧公以诗见寄依韵奉酬二首·其一
作者：韩雍
朝代：明

清才落落世称稀，传得声华海内思。平法独持因爱物，谠言频进为忧时。霜飞北阙趋朝早，日昃中台退食迟。闻道天恩今益眷，应知心与古人期。
左都御史萧公以诗见寄依韵奉酬二首·其二
作者：韩雍
朝代：明

西江江上雁声稀，为感交情到处思。满路风尘行部日，一天星月倚阑时。君恩欲拜归心急，王事图成去计迟。终拟秋高遂深愿，相从待漏话襟期。
师入桂林屡捷志喜
作者：韩雍
朝代：明

旌旗才指桂林途，五发偏师五献俘。从此皇威清岭海，不劳民吏望来苏。
师次永州久雨祈晴有感赠赵征夷
作者：韩雍
朝代：明

君不见贰师将军伐西域，拔刀刺山泉涌出。又不见虞公欲与夏人战，长剑一指停西日。乃知人有忠诚心，后土皇天相终吉。桓桓将军赵征夷，文才武略当世稀。昨承简命佩金印，貔貅百万生光辉。南来次师湘口岸。骤雨连旬江水泛。洪涛汹涌欲渡难，泊舟虽惊总无患。先锋卜吉将启行，骤雨不息疑群情。将军拜天诉忠悃，云开雨歇天清明。旌旗映山谷，鼓吹喧江滩。将军倚楼看解缆，顺流西下无狂澜。军中感叹称稀有，父老欢呼如一口。两广三苗不足平，百蛮重译须奔走。吁嗟此雨晴，其事非偶然。皇天厌祸乱，助我解倒悬。此雨骤于十日前，溯流难上江滩船。此雨骤于十日后，行营水浸徒流连。雨骤我休兵，雨晴我耀武。天意人心总和顺，会看一鼓成功报明主。
平断藤峡诗
作者：韩雍
朝代：明

人言断藤峡，险峻天下少。我视断藤峡，培塿一拳小。蜂屯蚁聚千万家，跣足蓬头尽猺獠。数十年来肆猖獗，三广生民苦骚扰。五征不克势益张，处处孤城未能保。圣皇当天赫然怒，选将提兵奉天讨。内外群公总豪杰，百万精兵雄矫矫。共言困守非良图，必欲长驱且深捣。雷霆砰訇鬼神怒，几日群山尽倾倒。百鍊钢刀破新竹，万里长风振枯槁。岩居穴处皆荡焚，瘴雾蛮烟都汛扫。积尸如山血如川，诛夷只许留襁褓。兔窜狐奔网罗密，我军追戮如芟草。大藤根株悉已断，五岭封疆真再造。振旅班师归柳营，黄童白叟迎遮道。自言固望来苏久，不图便见成功早。从今水陆是通衢，来去行人免迂绕。有田可耕山可樵，共享承平永安好。圣皇睿算天助顺，群公整顿南荒了。丰功伟绩万古传，附骥成名愧台老。
广东来报贼散承赵征夷惠雕弓钩刀诗和且谢
作者：韩雍
朝代：明

肘悬金印事南征，羽檄飞驰贼已平。堪羡奇才出奇计，从今不战屈人兵。王师飞度岭南来，号令如山震若雷。数万狂蛮同日散，将军真是出群才。紫驼绒线紫雕弓，神背乌号一样同。三箭天山看渐定，菲才真欲附英雄。新置钢刀月样弯，崇山峻岭便跻攀。感君持赠征南去，指日相从定北蛮。
广东来报贼散承赵征夷惠雕弓钩刀诗和且谢·其一
作者：韩雍
朝代：明

肘悬金印事南征，羽檄飞驰贼已平。堪羡奇才出奇计，从今不战屈人兵。
广东来报贼散承赵征夷惠雕弓钩刀诗和且谢·其三
作者：韩雍
朝代：明

紫驼绒线紫雕弓，神背乌号一样同。三箭天山看渐定，菲才真欲附英雄。
广东来报贼散承赵征夷惠雕弓钩刀诗和且谢·其二
作者：韩雍
朝代：明

王师飞度岭南来，号令如山震若雷。数万狂蛮同日散，将军真是出群才。
广东来报贼散承赵征夷惠雕弓钩刀诗和且谢·其四
作者：韩雍
朝代：明

新置钢刀月样弯，崇山峻岭便跻攀。感君持赠征南去，指日相从定北蛮。
广东行台之西池有并头莲今夏大发比旧迥异诗以纪之
作者：韩雍
朝代：明

双头莲萼世希见，况是三头相并开。老我迂疏知偶尔，广人惊喜说奇哉。皇威震曜清夷夏，和气薰蒸被草莱。从此四灵应毕至，欲歌盛美愧无才。
庆南京大理寺卿夏公季爵致仕诗
作者：韩雍
朝代：明

与君同年最交契，羡君才识超当世。喜君辞老得还乡，东望吴山促归计。想当正统壬戌春，礼闱一见即相亲。廷对作官有先后，感君教益非常伦。君才相是文章伯，游艺词林声烜赫。洒翰真追王右军，作诗不让陶彭泽。两京棘寺当劳烦，尽心谳狱人无冤。戴胄忠清允执法，有功仁恕多平反。昨来奉敕巡江右，使节勤劳声绩茂。贪吏都除政一新，疲民尽起欢如旧。功成名遂思故乡，明廷拜谒陈封章。圣主怜君美风节，赐君致仕归钱塘。钱塘风景甲天下，君归游乐增光价。捲幔观潮镇海秋，扣舷歌月西湖夜。我尝游宦历览频，乡园况与湖山邻。乞归未遂怀我友，不觉清泪沾衣巾。君不闻造物由来忌美名，大名久居良亦难。所以越大夫，扁舟五湖终不还。所以裴晋公，诗酒昼夜穷相欢。体天之道戒盈满，浮名与我何相干。烦君先报湖山知，迟我归去同盘桓。
庆备倭翁都督
作者：韩雍
朝代：明

伟哉将军翁继武，智勇元非众人伍。指麾阵势风云生，笑谈兵法虹霓吐。宝刀曾斩滇池蛟，雕弓惯射阴山虎。出镇声华已绝伦，閒居礼度尤追古。轻裘缓带羊都督，雅歌投壶祭征虏。帐前列校总归心，海外诸夷谁敢侮。斥堠久断狼烟飞，望洋不见鲸波舞。畏威奸宄尽敛迹，向化黎元皆按堵。圣主封功下丹诏，将军进爵垂朱组。方今万国固悉臣，犹有四夷须镇抚。还期明堂领节钺，坐向边陲立旗鼓。誓使天骄不敢窥，报功定见分茅土。
庆左进士赞擢稽勋主事
作者：韩雍
朝代：明

羲献书名屈宋文，春雷声里上青云。天官分职非常选，圣主抡才喜出群。鸣佩晓听双阙漏，挥毫时叙百僚勋。烦君莫负平生志，留取芳名后世闻。
庆张维学擢乡郡阴阳正术
作者：韩雍
朝代：明

家世儒医四海闻，兼通造化独超群。公心荐剡资贤守，清职居乡感圣君。步出杏林观地理，坐依橘井玩天文。惠庵庆泽传来久，济美行看振二勋。
庆朱良德寿五十
作者：韩雍
朝代：明

去岁我当知命年，朱君寄我庆寿篇。今年朱君庆知命，越南万里心惓惓。岂无一尊酒，可以奉寿筵。暮云春树空入望，无由缩地凭书传。想当新正甫踰旬，祥光瑞气腾吴天。元宵尚隔三四日，君家堂上灯先悬。倾城人喜初度好，车马杂沓来群仙。簪缨跄跄总名宦，韦布楚楚多英贤。盖世文章列大轴，惊人诗句堆华笺。朱君见此深感悦，难兄友爱尤忻然。自言我尝逢此日，我弟执礼心诚虔。今辰景好客又好，款留敢惜囊中钱。大开天光云影亭，长筵广席罗芳鲜。主翁劝客客酬主，洞庭春酒来如泉。谩爇沈檀引飞鹤，高烧绛蜡催鸣弦。歌悠扬，舞蹁跹，藏阄筹莫算，分韵诗重联。捲帘笑看狐南星，似觉瑞彩光于前。寿徵已见心益喜，不惜醉倒先欹眠。夜深酒阑客散归，又报有客来相连。送迎款洽累数日，里闾谁不称君贤。玉雪子，贤比肩，爱尔同气心不偏，友恭之义能两全。高风应使薄俗化，芳誉嬴得儒绅怜。安得天下同此风，坐看民俗如古先。老我平生半游宦，每逢初度心悽然。何当归老葑溪头，与尔此日相周旋。况尔昆仲寿绵延，方升之日方至川。西岭千秋不改色，蓝田百世常生烟。
庆谢方伯六十三
作者：韩雍
朝代：明

文犀宫锦照华颠，晚景风流似列仙。节过重阳才一日，岁周甲子又三年。窦郎丹桂家声继，召伯甘棠宦迹传。从此遐龄应不老，庙廊高位看乔迁。
庆郑大参得二子
作者：韩雍
朝代：明

多君阴德感穹苍，锡胤还看屡降祥。梦卜熊罴同献吉，芽生兰芷共飘香。秦公才见三尧喜，窦氏休誇五桂芳。我昨闻啼识英物，他年定儗接飞黄。
庆阳司寇八月十六日得子
作者：韩雍
朝代：明

中秋华月始流辉，便毓明珠产绣帷。共喜仁人还有后，谁云天道竟无知。闻啼已识真英物，作颂惭非绝妙辞。仙种从来好花发，天香吹到凤凰池。
庆陆务轩纳谷冠带
作者：韩雍
朝代：明

凶年输谷匪求恩，为济饥荒报至尊。国典却须旌大义，宠章自是及高门。峨冠博带乡闾羡，伟迹丰功竹帛存。从此光前还裕后，清风千古动乾坤。
庆陈梅轩封御史
作者：韩雍
朝代：明

鸾书飞舞下天阍，光射东吴孝义门。七品一官封子职，十年两世拜皇恩。湖山草木增新彩，乡里衣冠庆达尊。我有深情不能预，海天空望白云屯。
庚辰十一月五日喜雪有作录呈同寅林公
作者：韩雍
朝代：明

冻云初合晓阴阴，和气融成瑞雪深。寒压宫墙分玉垒，轻沾台树作琼林。燮调岂但元臣力，感召真由圣主心。预喜明年兆丰稔，有渰三诵引清吟。
延常山杨医师炙火诗以酬之
作者：韩雍
朝代：明

浙水西头积庆堂，堂中人物异寻常。轩岐妙术传三世，泰华高名动四方。丹火暖时薰艾剂，橘泉清处淬针芒。相逢莫厌频频疗，海内苍生多病伤。
弓都阃招宗阳宫会饮和钱学士韵
作者：韩雍
朝代：明

仙家深处绮筵开，旋埽尘埃辟草莱。一勺寒泉清见厎，万竿晴竹翠成堆。恍如白日游琼岛，疑似红云捧玉台。暂得欢娱感君赐，欲图报称愧樗材。
张司训乃尊松坡翁挽诗
作者：韩雍
朝代：明

我尝持使节，几到于越城。驻节访隐君，知有松坡名。松坡不嗜进，雅重月旦评。道义施一乡，济利良匪轻。一经授佳器，卓卓蜚英声。登科作师儒，能使斯道行。乃知松坡德，流衍在后生。兹已作古人，闻之欲沾缨。鄱湖水已落，弋溪鸟空鸣。欲养不可回，孝子难为情。勖哉图显扬，终可慰九京。
张廷慎怡梅卷承钱学士命来索予题为赋三绝
作者：韩雍
朝代：明

阊闾城外俗豪奢，魏紫姚黄总斗誇。何似张君爱清致，另开别墅种梅花。闻道君家好弟兄，高楼日日宴簪缨。怜君自得梅中趣，应与梅花一样清。别馆梅开日自娱，高邻学士可曾俱。骊龙暂卧华亭上，好去多求照乘珠。
张廷慎怡梅卷承钱学士命来索予题为赋三绝·其一
作者：韩雍
朝代：明

阊闾城外俗豪奢，魏紫姚黄总斗誇。何似张君爱清致，另开别墅种梅花。
张廷慎怡梅卷承钱学士命来索予题为赋三绝·其三
作者：韩雍
朝代：明

别馆梅开日自娱，高邻学士可曾俱。骊龙暂卧华亭上，好去多求照乘珠。
张廷慎怡梅卷承钱学士命来索予题为赋三绝·其二
作者：韩雍
朝代：明

闻道君家好弟兄，高楼日日宴簪缨。怜君自得梅中趣，应与梅花一样清。
张式之佥都致政既归四明以诗寄予依韵奉酬
作者：韩雍
朝代：明

社稷功成归鉴湖，卧龙踪迹孰能屠。自怜投老入佳境，应笑时人行畏途。鸣世有声惊墨客，平蛮无愧忆征夫。烦君谩赴耆英会，恐有徵书出帝都。
张评事柷坐累出为处州知事暨丁内艰服阙朝京赋诗留别次韵奉赠
作者：韩雍
朝代：明

早岁香名禁籍收，腰横博带气横秋。平反有誉传中外，谪宦无惭任去留。鸾凤终非鹰隼类，江湖须抱庙堂忧。朝天此去沾恩宠，肯使潮阳困白头。
征途
作者：韩雍
朝代：明

征途扰扰思悠悠，三十年来不自由。恶水险山终日见，扬帆策马几时休。何须当道回青眼，甘儗匡时变黑头。闻道天骄犹未靖，谁能谈笑觅封侯。
忆秋谷柬其高徒陈绍祯
作者：韩雍
朝代：明

昔游中吴第一山，主山都纪张秋谷。开门迎我车骑进，扫榻坐我林间屋。我观秋谷心休休，仙风道骨非凡流。出岫孤云袅晴昼，倚天长剑凌清秋。笑怀顿觉高怀放，瀹茗焚香与酬唱。时出瑶琴弹古音，旋开碧瓮浮春酿。酒阑便与秋谷辞，弟子罗拜皆仙姿。就中独见陈绍祯，风骨彷佛同其师。别来十载今重访，秋谷仙踪已长往。苍松老桂尚依然，抚景令人动遐想。乘鸾乘鲤未可知，蜕形想似陈希夷。还须夜夜望云表，恐有化鹤归来时。
忠武堂为苏卫张指挥题
作者：韩雍
朝代：明

留侯世业在平江，忠武名堂世莫双。效力已膺三圣宠，宣威曾受万人降。葵心向暖瞻天阙，剑气生寒镇海邦。我欲题诗扬盛烈，却惭未有笔如杠。
思亲堂为吴县主簿李京春题
作者：韩雍
朝代：明

椿凋萱尚茂，游子思难禁。长望号天地，如何分古今。不回观化梦，空负倚闾心。惟有脩臣节，荣亲报亦深。
思亲堂为邻友唐户侯题
作者：韩雍
朝代：明

汗马勋劳衍后昆，银章世守禄常存。空堂日日瞻遗像，一念难忘罔极恩。
怡菊为锡山赵汝明题
作者：韩雍
朝代：明

冠冕虽荣懒折腰，独怡黄菊异蓬蒿。花陪陶令归时乐，香比韩公晚节高。三径霜华添酒兴，一篱风味助诗毫。清修更有传芳处，文彩翩翩见凤毛。
总兵官平江伯陈公志坚镇守两广之明年蛮夷咸服境土悉平乃于府第之中作轩三楹颜曰双秀以轩后梧山双岭联秀当轩故以为名东吴韩子往观而悦公得山之趣焉公索诗因题如左义见乎词
作者：韩雍
朝代：明

双岭秀拔倚轩居，郁郁葱葱气槩殊。并出云阴作霖雨，列为屏障镇坤隅。一时光价同增重，万古丹青总不渝。幸喜和平遂清览，好输忠荩报唐虞。
总镇陈太监宅东有池故名鳄鱼而鳄鱼已绝岁庚寅冬渔人致嘉鱼于公公弗忍烹育之池中因作亭其上而以为名东吴韩子临观见物性之适作诗手书于亭中
作者：韩雍
朝代：明

清暇临池结草庐，鳄鱼已去育嘉鱼。分来丙穴真相似，投向濠梁乐自如。南浦云山增胜槩，杜陵水竹称幽居。遐荒民物咸沾惠，伟绩应归太史书。
恬澹轩为大德观王道士题
作者：韩雍
朝代：明

昔年欲问参同契，暇日曾过恬澹轩。羽客相逢应悟道，黄庭诵罢竟忘言。宾墀苔老稀人迹，仙丈云深绝市諠。身世飘然如物外，何须更懝访桃源。
感春
作者：韩雍
朝代：明

柳条绿绿梅初叶，麦陇青青菜已花。春似乡园又将半，东风吹恨满天涯。
慕萱堂为婿指挥谢瑛题
作者：韩雍
朝代：明

北堂慈母忽游仙，乌鸟私情日夜悬。罔极深恩无报日，不禁哀泪动呼天。空承世禄难为养，每湿征袍祇自怜。大孝从来非止此，显扬还儗继前贤。
慰同寅余公丧子
作者：韩雍
朝代：明

昔有东门吴，子死无忧情。又有卜子夏，哭子乃丧明。古人失子同切已，哭与无忧不相比。千载斯文较是非，东门知命卜昧理。君家翩翩好凤毛，一朝径赴琼楼招。双亲哭子兄哭弟，满堂泪雨长悲号。人生百年如梦觉，此身朝夕亦难料。三槐五桂终尘灰，子女存亡何足道。君方与国为栋梁，莫因无益空毁伤。且与故人同一醉，明遣玄夫问苍苍。
戊子十月五日与镇守太监陈公巡抚都宪陈公总兵都督冯公游端州七星岩
作者：韩雍
朝代：明

二气初荡摩，精华巧融结。清浊既分判，崆峒见岩穴。初登觉幽深，旁转更高洁。嶙峋起玉桂，缭绕垂綵缬。寒溜浮空明，巨石罗曲折。逢逢击地鼓，洪响不外泄。乃知化工神，难与俗儒说。丹青笔虽妙，谁能写奇绝。良辰羽书稀，聊此一怡悦。辱我同心友，款留出佳设。坐久毛骨寒，恍如在冰雪。举觞劝满饮，浩歌激壮烈。丈夫感知遇，图报心孔切。所愧才德荒，弗能继前哲。正谊不谋利，临事秉大节。仰视苍苍天，此心誓如铁。
戊子岁正月二日游行台东园偶成
作者：韩雍
朝代：明

昨夜东风厎是忙，东园吹醒百花香。閒来缓步看生意，静里微吟空断肠。半世浮名催老境，一年春色又他乡。吴山吴水依然好，何日重开绿野堂。
成化七年冬户部主事李君士美奉玺书清财赋于两广廉而有为严而不苛贤声闻于朝即有员外郎之擢君感激益励凡两广二十郡之地冒暑雨冲瘴毒早夜兼程遍历无遗所至人不敢干以私而搜剔奸蠹无能隐蔽绳之以法仓庾肃清亦未尝执己见以及非辜诚才德兼优之君子可重也于其归赋诗送之兼致予意
作者：韩雍
朝代：明

岭海穷冬变风色，瘴烟灭尽梅花白。行台日长羽书简，载酒远送朝天客。客乃金曹粉署郎，早登科甲随班行。作官今已八九载，共誇节操非寻常。昨捧天书下南越，两度岁华犹未歇。马蹄踏遍瘴乡云，所至无人敢私谒。千仓万箱总较量，寸丝尺缕无遗忘。两藩财赋清似水，英声先已蜚岩廊。圣明因此知才器，特进一官员外置。远大从今未可量，好与皇家图济利。国朝财赋取最宽，可堪水溢兼旱乾。东南已嗟民力竭，西北更苦供输难。司徒年来亦难处，左区右画劳心绪。君还有策莫惮言，报国须当以身许。
成化七年春二月十有八日余与总镇太监陈公总兵官平江伯陈公视耀武扬威关二公留款庆林寺寺前山坡之上其平如掌下临长江旁列茂树众登览为之跃然喜胜地之偶得感二公之高情而慨念时事遂及西师不觉浩然兴发因作一诗书贻寺僧同游者参议王孟育冯文纲也
作者：韩雍
朝代：明

严关阅初遍，下马憩禅林。树覆连天幕，泉鸣隔涧琴。忧民成老疾，报国喜同心。闻道西征急，何时听捷音。
成化七年秋八月自梧州出巡至平乐历诸险滩悯舟子劳甚感叹有作手书于郡学示知音者
作者：韩雍
朝代：明

楼船发苍梧，江水何汤汤。清湾不时转，石滩险非常。显伏罗虎兕，参错森剑铓。砰轰地出雷，沸腾釜扬汤。夹岸山壁立，涧谷缘其傍。深陡力难为，无路兼无梁。引缆既弗能，操桨亦有妨。篙师极力进，群叫如发狂。道甫逾半千，滩数百十长。继旬始能达，疲惫已莫当。雇直仅足食，曷有赢馀粮。所幸得无虞，劳损不自伤。长江有巨贾，连舟竖危樯。开帆趁好风，破浪飞汪洋。无烦役心力，倏至千里疆。得售重利还，里闾誇富强。一时或不戒，倾摧见灾殃。乃知覆载间，人事诚眇茫。淹速虽靡同，夷险未易量。因之发警悟，省已益不遑。尽瘁固所甘，幸致非所望。循理听自然，终始永弗忘。
成化三年春予驻师梧江之浒截竹为杙以障土阶未几竹复生者三十有三本枝叶茂密森森可爱从事诸君为予作亭题曰瑞竹予因作诗纪之
作者：韩雍
朝代：明

此君之性难移植，移植从来皆有术。子美曾言腊月栽，廷坚亦说须辰日。醉迷之日移更嘉，非时鲜得抽萌芽。如何斧斤斫断插江浒，又见枝叶生枯槎。化工生物非无为，异物非妖即为瑞。此君素有君子操，草木之妖难比类。天兵煌煌南越平，边民垂死皆更生。江湖必有弃置君子起，相与戮力匡文明。坤轴气尽回，天心真厌乱。生贤济民兆已彰，不信百蛮犹敢叛。君不见广陵芍药金带围，世无此种人称希。嘉祐诸贤应兆起，太平勋业流光辉。作诗示我同心人，世间有事皆可为。鞠躬尽瘁荅明主，勿俾前贤专美于当时。
成化二年春王师平南夷而释其降七月班师既断藤峡伪降元凶侯郑昂王牛儿如前诱党复叛偷攻浔江不利遁过浔江之南移檄抚招执迷不从复偷劫北流容县恶极罪大不可容乃于是岁十一月躬督诸将将兵掎角进剿甫三月已俘郑昂至军寘诸重典牛儿亦授首斩其党四千九百有奇归所掠士民子女二千七百人浔梧高雷廉诸处地方复宁诚朝廷威德所致也师还驻苍梧登控粤亭读张方伯廷玺所作亭记见其纪此出师有举网竭泽之言因窃叹古之贤将相奉辞伐罪未尝妄杀人以要功竭泽岂忍言然是贼也毒虐无极冥顽不悔与潮之鳄鱼无异不尽戮则吾民之患不已古今人行事凡所以除患救民岂得已哉因赋比体诗一章书之亭中明著圣天子命将出师灭贼之本末传示来世
作者：韩雍
朝代：明
体裁：七言律诗

放生池里尽昏昏，鳄尾重摇苦噬吞。觞网竟归尧佐手，投文虚负退之恩。恶溪千里空流血，泽国三军厌食飧。还理任公旧钩钓，相期收取北溟鲲。
成化元年二月四日早在浙藩官廨得驿报使者赍敕旨进予复官都台统师征两广先一日与二三知己游西湖晚归醉卧惊觉闻此感而有赋因以自警不计其辞之俚也
作者：韩雍
朝代：明

晓鸡声里酒初醒，忽报天书到驿亭。妻子惊闻犹未信，宾僚迎候已无停。投閒自儗终衰朽，任重谁期荷宠灵。从此湖山又无分，且将勤苦答朝廷。
成化元年春予奉命偕赵总戎良佐提兵征两广四月望日师发南京次大胜关总戎以诗见赠次韵奉答
作者：韩雍
朝代：明

先声已破鬼门关，蝼蚁残生掌握间。不信三苗不从化，将军今是赵平蛮。长江万舸拥天兵，父老壶浆候远汀。莫怪风声震遐迩，此行正欲埽膻腥。
成化元年春予奉命偕赵总戎良佐提兵征两广四月望日师发南京次大胜关总戎以诗见赠次韵奉答·其一
作者：韩雍
朝代：明

先声已破鬼门关，蝼蚁残生掌握间。不信三苗不从化，将军今是赵平蛮。
成化元年春予奉命偕赵总戎良佐提兵征两广四月望日师发南京次大胜关总戎以诗见赠次韵奉答·其二
作者：韩雍
朝代：明

长江万舸拥天兵，父老壶浆候远汀。莫怪风声震遐迩，此行正欲埽膻腥。
成化己丑丁先人忧守制甫半载十二月二十日忽奉恩诏夺情起复进阶右都御史总督两广军务兼理巡抚上章辞免升秩乞留终制不蒙俞允感而有作
作者：韩雍
朝代：明

苫块馀生心已灰，谁知恩命又来催。不堪骑马迎丹诏，安忍临戎被墨缞。孤子上章空有愿，圣皇注意莫能回。满怀无限君亲感，图报惟应罄谫才。
成化己丑九月八日乡友朱良德邀武功徐阁老暨祝大参维清刘佥宪廷美游石湖诸公联句成章良德恳求予和故倚韵和之
作者：韩雍
朝代：明

吴下衣冠集胜游，扁舟游遍五湖秋。未能执笔陪联句，懒得逢人说运筹。绿野文章传在洛，赤松心事弃封留。赓歌趣我归来兴，莫道非才尚黑头。
戴御史父母双寿诗
作者：韩雍
朝代：明

行台游子忆双亲，偕老乡园过七旬。养志已分天禄久，推封将拜圣恩新。光迎锦绣云霞丽，气转椿萱雨露均。我为题诗祝遐算，江山风采几千春。
拙斋为冯泰题
作者：韩雍
朝代：明

世俗多尚巧，冯生志守拙。巧或取机祸，拙岂见颠蹶。先圣有嘉言，如愚且欲讷。藏修务实践，庶以光阀阅。
拜都御史之命留别广东诸同寅
作者：韩雍
朝代：明

相亲未久即相知，忍向江头话别离。明主恩深无可报，苍生望重有何为。舟移南海乘潮发，帆挂东风带雨吹。明到梅关重回首，天南天北几相思。
挽丰城静庵杨先生
作者：韩雍
朝代：明

栽成桃李满门墙，师道儒名继紫阳。黉舍总思瞻北斗，绛帷独梦讲东堂。剑江光燄愁将敛，学海波澜苦不扬。愧我感恩空抆泪，无缘负土服心丧。
挽乐佥宪妻刘孺人
作者：韩雍
朝代：明

古有乐羊妻，劝学尝断织。又有姜诗配，养姑孝能力。寥寥千载下，孺人继芳迹。淑德馨芝兰，贞心厉金石。相夫学成仕，秉宪克善职。奉姑养厥志，匪但丰衣食。况能教子姓，尤善遇宗戚。所以贤哉名，里闾共钦式。遂承天恩褒，紫绶映朱翟。年方跻下寿，易箦遽永毕。崇冈玉深埋，碑有太史笔。观风采列传，光荣耀无极。
挽乐佥宪父受封宪幕
作者：韩雍
朝代：明

高洁无心钓万钟，烟霞深处寄行踪。义方成效门初表，家学能传诰已封。霜重墨池凋碧草，云昏笔冢翳苍松。穹碑树德当周道，多少行人为改容。
挽佥都御史左周器
作者：韩雍
朝代：明

为民为国一生心，晚进中台感激深。明主有恩方倚重，怜君无命忽销沉。斗山光价流中外，墓道铭章耀古今。我有深情招不起，禾川南望引长吟。
挽内阁吕逢原学士
作者：韩雍
朝代：明

赞化调元未尽才，哭亲声里动悲哀。九重深悼宣公逝，四海空期圣相来。华国有文藏玉署，捧天无梦起芸台。不堪泪眼频南望，几见红云掩上台。
挽冯宪副乃尊
作者：韩雍
朝代：明

积庆生祥荷宠封，豸袍乌帽晚雍雍。可堪就养经南浦，遽尔游神到北峰。老圃残花荒旧业，屋梁斜月照遗容。贤郎哀慕情无极，懒听寒山晓寺钟。
挽刘司寇广衡
作者：韩雍
朝代：明

高步云霄近上台，司刑司宪展多才。调元未副苍生望，观化何堪白发催。双履无声趋晓禁，五花有迹在秋台。东风执绋都门道，目断天南不尽哀。
挽刘宗文
作者：韩雍
朝代：明

处士星沉山月高，江湖处处哭诗豪。义声曾济乡人患，命服亲承圣主褒。晚翠亭荒松自偃，漕溪原冷鸟空号。斯文从此成长恨，懒对西风读楚骚。
挽刘詹事宗器
作者：韩雍
朝代：明

词林璧水久蜚英，晚辅春宫重老成。操履一生行古道，文章千载占时名。调元未见登黄阁，观化俄闻上玉京。惆怅东风招不起，懒挥铁笔写乡评。
挽南京大理何寺丞衷
作者：韩雍
朝代：明

详刑初拜命，观化遽伤生。未授廷丞席，空蜚徐杜声。金陵归旅衬，玉峡起新茔。留得秋台绩，无惭甲第名。
挽嘉定陈参政父
作者：韩雍
朝代：明

衍庆亲承圣主恩，紫薇仙馆度朝昏。荣身自寤卢生梦，观化谁招邵子魂。千载风流云水逝，一生心事菊松存。穹窿山下虹光起，应有崇碑表达尊。
挽国子邹检讨
作者：韩雍
朝代：明

栽成桃李满皇都，懒逐风尘走宦途。林下一人方入会，山中九老不成图。鸟呼笔冢云烟起，□□诗坛草木枯。欲问流芳在何处，高冈真有凤凰雏。
挽大宗伯王文安公
作者：韩雍
朝代：明

四朝东阁掌丝纶，八座南宫领缙绅。词苑文章称独步，兰亭翰墨更谁伦。夜阑忽见星沉壁，梦里惊闻岁在辰。一卷泉坡吾道在，里人休解绂麒麟。
挽大理王卿仲宏
作者：韩雍
朝代：明

风节如君世所难，功名未竟忽凋残。徒闻清议推杨震，不遂苍生望谢安。棘署鸟呼人已远，玉壶冰尽月空寒。怜才独我相知久，一睹遗容泪一弹。
挽姑苏张医士
作者：韩雍
朝代：明

遁迹吴山世业医，家声高与古人期。杏栽董奉空千树，鹤驾苏耽去几时。松柏寒云愁满地，梧桐秋雨泪连枝。百年馀庆今何在，嬴得诸郎有白眉。
挽姚佥宪父
作者：韩雍
朝代：明

风仪楚楚映修髯，家法平生孝义兼。大母久隆终世养，佳儿今作外台佥。乡评题品名踰重，郎署推封宠载沾。观化一巡终不返，史官有传发幽潜。
挽宁波王司空母张夫人
作者：韩雍
朝代：明

高寿荣恩享北堂，平生德善总非常。花封遗爱思贤助，柏府传声颂义方。瑶水夜深仙乐动，家园春静板舆荒。牛眠冈上新埋玉，多少行人起赞扬。
挽山阳赵处士通政参议伯颙从兄也
作者：韩雍
朝代：明

义济功多宠渥新，云林泉石照簪绅。修真已悟囊中诀，观化空游物外神。月旦评荒歌晓露，山阳市罢哭秋旻。流芳有子能传业，还儗成名重显亲。
挽崔亚卿父
作者：韩雍
朝代：明

孝廉为行义为方，衍庆生贤入庙廊。天上锡封恩愈厚，玄中观化梦何长。武陵溪杳迷尘世，少室山空闭草堂。数尺高坟三酹酒，千年宠渥有馀光。
挽张方伯父
作者：韩雍
朝代：明

幕宾谪后随膺荐，循吏功成即引年。元亮归来三径在，韦贤老去一经传。重封极品龙章焕，载写遗容鹤绣鲜。早晚郎君还大拜，宠光定许贲幽泉。
挽徐给事中父太学生
作者：韩雍
朝代：明

花落梅窗香不闻，中年观化出尘氛。眉山苏老能传业，太学何蕃未策勋。玉洞露寒閒点易，琼楼月满静修文。流芳却有推封诏，夜夜龙光照古坟。
挽成规御史
作者：韩雍
朝代：明

投簪拂袖还，清望重于山。举世有公论，知君无厚颜。高风今寂寞，流水自潺湲。千载看青史，台臣第一班。
挽戴处士
作者：韩雍
朝代：明

早携书剑住皇都，绝笔丹青近世无。春苑池边曾待诏，辋川庄上自成图。半窗归梦随春断，八极游魂入夜孤。多少新诗述潜德，应怜振后有双雏。
挽杨尚书
作者：韩雍
朝代：明

滇南江右著华勋，八座连登不愧心。叔达谠言扶社稷，乐天高节在山林。一簪白发俄观化，四海苍生绝望霖。我沗相知重伤感，紫阳南望泪沾襟。
挽柳御史母孺人
作者：韩雍
朝代：明

闻道孺人发已苍，母仪妇道总非常。幽闲德比芝兰秀，贞静心如铁石刚。孝养姑欢朝侍膳，忧祈夫疾夜焚香。恒随令节供先祀，每赞凶年发义仓。道路行人资饮食，闾阎茕独举婚丧。抚存舅氏遗孤振，表率姻家阃政良。教子成名看衣绣，抱孙传业见飞黄。清时锡命来丹阙，晚景承恩在画堂。冠簇翠珠双凤结，袍明霞帔五云章。重重禄养来方厚，杳杳仙游去忽忙。霜落宜男凋草色，云遮婺女暗星芒。七旬高寿生无沗，一世荣名没有光。新冢玉埋闲永夜，穹碑山立对斜阳。题铭太史多称颂，执绋乡人重感伤。我亦为诗扬盛美，千秋万岁永流芳。
挽永新左御史母
作者：韩雍
朝代：明

不饰金钿与凤钗，自甘勤苦作生涯。孟光配德年相若，柳母收功愿已谐。禾水风飘花乱落，枫塘烟锁玉深埋。徽名有赠加身后，万古千秋第一侪。
挽永新左御史父
作者：韩雍
朝代：明

奔走功名性不堪，远将踪迹寄烟岚。诗朋才散苦吟歇，仙侣忽招清梦酣。十载义方真有效，一生德望信无惭。流芳最羡追封事，遗向禾川作美谈。
挽浮梁戴布政母恭人
作者：韩雍
朝代：明

懿德徽音世范模，忽捐荣养入蓬壶。八旬四岁古稀有，七子廿孙今更无。返哺空闻啼宰木，伤心不忍致生刍。牛眠冈上埋朱翟，一道龙光夜月孤。
挽琴川钱恒轩先生
作者：韩雍
朝代：明

洒洒美髯翁，玉骨冰雪姿。养高虞山下，世利何尝思。家储累万石，雅志惟好施。积久报亦宏，有子昌明时。飞腾践华要，清望海内知。推恩锡龙章，辉光照门楣。豸绣耀闾里，晚景心颜怡。如何忽观化，竟尔迷所之。生荣死亦哀，全福谁能追。磨崖表新阡，隐德千古垂。矧兹庙堂器，岂久淹藩篱。宠光贲幽泉，加赠定有期。
挽礼部尚书掌太常事蒋公
作者：韩雍
朝代：明

出俗离尘荷简知，历登清选事神祇。衣冠八座联宗伯，礼乐三班属后夔。仙蜕已轻蝉脱尽，洞箫初远鹤归迟。剡川一曲遗声在，不似人间薤露悲。
挽胡知县以子贵封御史致政
作者：韩雍
朝代：明

擢第推封荷宠荣，宦途虽好倦逢迎。归来彭泽心方逸，飞去旌阳骨已轻。三径菊荒谁送酒，十洲云杳自吹笙。百年遗德今何在，试听朝阳彩凤鸣。
挽蒋宗韶乡友
作者：韩雍
朝代：明

坦轩野叟非常士，长赋才名乡里推。孝义更多题不尽，陈阡已有史官碑。哲人有道忽长逝，身后绵绵福庆重。伯氏承家真克肖，仲兮还儗拜推封。平生湖海多交友，此老高风独擅名。万里题诗重伤感，屋梁残月不胜情。
挽蒋宗韶乡友·其一
作者：韩雍
朝代：明

坦轩野叟非常士，长赋才名乡里推。孝义更多题不尽，陈阡已有史官碑。
挽蒋宗韶乡友·其三
作者：韩雍
朝代：明

平生湖海多交友，此老高风独擅名。万里题诗重伤感，屋梁残月不胜情。
挽蒋宗韶乡友·其二
作者：韩雍
朝代：明

哲人有道忽长逝，身后绵绵福庆重。伯氏承家真克肖，仲兮还儗拜推封。
挽薛亚卿父
作者：韩雍
朝代：明

词翰兼优绝代无，养高不受俗尘污。忽从瑶水群仙会，遂判香山九老图。丹凤衔书恩礼重，苍龙解绂泪痕枯。传家幸有皋陶子，大展经纶弼圣谟。
挽薛司寇
作者：韩雍
朝代：明

历转华阶三十春，可堪倏忽谢昌辰。两京无复司邦禁，四海空期秉国钧。彝鼎勋名成往事，斗山光采忆斯人。同朝未致生刍奠，满眼西风倍怆神。
挽道士陈缉熙求
作者：韩雍
朝代：明

九转丹成生羽翰，烟霞拂袖出尘寰。壶中演秘龙初伏，岛外寻真鹤未还。松径净迷苍雪冷，竹窗空锁白云间。洞庭凉夜吹箫过，水满江天月满山。
挽郑侍郎父九十物故
作者：韩雍
朝代：明

子荣孙显拜恩殊，耄耋年来万事虚。卫国空传武公颂，济南间却伏生书。宝函光锁双龙诰，深院尘封驷马车。太史文章发潜德，美谈千载播乡闾。
挽鄱阳王府丞母
作者：韩雍
朝代：明

霜居教子已登庸，节义何惭举世宗。大史传书青汗简，君王诰赐紫泥封。无端婺女天边坠，有约良人地下逢。昨向凤冈冈上吊，堂空惟有一孤松。
挽鄱阳王府丞父
作者：韩雍
朝代：明

泗水行歌久断音，传经有子戴朝簪。共誇身后推恩重，应报生前积庆深。就养不回千古梦，流芳却慰九原心。穹碑树德当周道，太史文章耀古今。
挽钱塘郑佥都父师善翁
作者：韩雍
朝代：明

白发朱衣耀宠光，化工独报行非常。善从伊水天民训，义本燕山窦氏方。云外忽传黄鹤去，江头空见白鸥翔。于今泉夜真含笑，有子才高总宪纲。
挽骆司训乃尊易简翁
作者：韩雍
朝代：明

易简久即世，如何人共怜。曾看太史传，又见令郎贤。孝行词林颂，书香泮水传。悬知无愧怍，含笑入重泉。
文会堂为姑苏唐以敏题
作者：韩雍
朝代：明

新筑茅堂傍竹林，茅堂隐隐竹森森。朋簪累盍薰陶久，丽泽相资造诣深。明月半窗无俗侣，清风一曲有知音。何时归棹吴江上，共挹沧浪洗渴心。
春日与一二知己小酌次赵倚楼忆山阳诗韵
作者：韩雍
朝代：明

忽传春信到天边，犹见河山积雪连。赏节已开钤阁燕，怀人休棹剡溪船。词翻彩笔倾三峡，酒泛瑶杯吸百川。暂解羁愁莫相笑，东风回首又新年。
春日与总兵杨公谒玄帝庙因散步玉虚观杨具酒小酌和杜工部早朝诗韵
作者：韩雍
朝代：明

寻春驻马玄都观，不见当年千树桃。满地松阴随日转，绕楼山色入云高。筹边正儗行多算，壮国宁容挫一毫。有待天风起鹏鹄，也陪霄汉展鸿毛。
春日小酌和杜荀鹤雪韵
作者：韩雍
朝代：明

塞外逢春春意生，江山风景最分明。半消残雪腾寒气，将泮流凘露水声。壮志肯教孤宠眷，菲才何以佐承平。人生嘉会从来少，莫厌尊前酒再行。自怜昏瞆度浮生，忽报春来觉渐明。雪压乱山秦塞影，风传刁斗戍楼声。每怀南国愁无限，未灭西戎恨不平。浅薄将何报明德，愿骑骢马谩巡行。
春日小酌和杜荀鹤雪韵·其一
作者：韩雍
朝代：明

塞外逢春春意生，江山风景最分明。半消残雪腾寒气，将泮流凘露水声。壮志肯教孤宠眷，菲才何以佐承平。人生嘉会从来少，莫厌尊前酒再行。
春日小酌和杜荀鹤雪韵·其二
作者：韩雍
朝代：明

自怜昏瞆度浮生，忽报春来觉渐明。雪压乱山秦塞影，风传刁斗戍楼声。每怀南国愁无限，未灭西戎恨不平。浅薄将何报明德，愿骑骢马谩巡行。
春江会别诗
作者：韩雍
朝代：明

相会才几时，相违又明旦。如何骨肉情，恒有离别叹。昔佐兵曹曾左迁，道出齐鲁心悬悬。紫薇堂中驿骑发，鲁桥追送皆潸然。当时起拜南征命，亦闻转佐湖藩政。百万王师劳指麾，间阔多年已衰病。归来庐下心正哀，谁知恩诏从天来。越南万里总巡镇，兼权自愧非全才。杨柳初青梅始白，旋整旗旄行计迫。恰遇朝天骑从还，联舟共作江南客。剪烛听夜雨，推篷看春山。宦途聚散三十载，无如此会多欢颜。舟人忽报明朝别，帆指西南分楚越。万顷鄱湖不共游，虚负清风与明月。明宵风月各一方，我怀恩义心茫茫。且须今日尽杯酒，壮心莫为离情伤。此心从来金石比，附势趋炎所深耻。暗里前程听自然，举世相知能有几。方今士论亦已公，圣主侧席思英雄。云霄有日重相会，图报务欲输精忠。
昨与镇守总戎诸公访学士倪先生言及被诬往事诸公为之一嘅因奉近体一诗慰之
作者：韩雍
朝代：明

欲将直道塞权门，岂意豺狼即噬吞。白璧苍蝇虽少玷，皇天后土也知冤。风霜正是成高节，日月终须照覆盆。善恶于今报尤速，好开怀抱迓殊恩。
是日启行六卿台长诸公祖饯德胜门外既晚宿弥陀寺明旦别去酬寺主衍公一律
作者：韩雍
朝代：明

塞外一麾兼两镇，抚巡叨拜圣恩优。同朝诸老联镳送，古寺高僧扫榻留。剪烛夜谈乡思好，膏车明发宦情忧。来年奏捷应归觐，还儗停骖此地游。
晚坐池亭
作者：韩雍
朝代：明

蝙蝠飞飞蚯蚓鸣，坐来暝色满池亭。天涯未起弯弯月，云际疏穿点点星。
晚香亭为葑关华元器题
作者：韩雍
朝代：明

满篱秋色过重阳，曾上幽亭看晚香。不用诗人更题品，玉堂学士有文章。采采寒花十数丛，萧条时月傲霜风。从知晚节非凡品，抚卷题诗忆魏公。
晚香亭为葑关华元器题·其一
作者：韩雍
朝代：明

满篱秋色过重阳，曾上幽亭看晚香。不用诗人更题品，玉堂学士有文章。
晚香亭为葑关华元器题·其二
作者：韩雍
朝代：明

采采寒花十数丛，萧条时月傲霜风。从知晚节非凡品，抚卷题诗忆魏公。
景泰丙子六月十七日便道与大理少卿弋阳李公游上清明日游仙岩皆赋七言近体诗一章书之翛然亭
作者：韩雍
朝代：明

九载名山五度过，山容霭霭势峨峨。洞穿海外飞仙岛，水接天中织女河。白鹤盘风秋气近，紫箫吹月夜凉多。宦情也动幽栖念，可奈深恩未报何。扁舟览胜故人同，胜境分明似画中。阴洞满厓无路到，晴岩一窍与天通。留传剩见神仙迹，开辟冥思造化功。我有乡山归未得，不堪回首白云东。
景泰丙子六月十七日便道与大理少卿弋阳李公游上清明日游仙岩皆赋七言近体诗一章书之翛然亭·其一
作者：韩雍
朝代：明

九载名山五度过，山容霭霭势峨峨。洞穿海外飞仙岛，水接天中织女河。白鹤盘风秋气近，紫箫吹月夜凉多。宦情也动幽栖念，可奈深恩未报何。
景泰丙子六月十七日便道与大理少卿弋阳李公游上清明日游仙岩皆赋七言近体诗一章书之翛然亭·其二
作者：韩雍
朝代：明

扁舟览胜故人同，胜境分明似画中。阴洞满厓无路到，晴岩一窍与天通。留传剩见神仙迹，开辟冥思造化功。我有乡山归未得，不堪回首白云东。
景泰庚午客中中秋有感去岁此日有土木之变鸾舆未复
作者：韩雍
朝代：明

客里中秋忆去年，望云遥拜泪潸然。唐人未睹朝仪复，汉将谁扶国步颠。借问几人随幸辇，空传一雁到冰天。凄凉最是今宵月，莫向千门万户圆。
景泰改元正月一日王潘二进士赍敕奖劳亚卿杨公有清勤公正之褒且有金帛之赐诗以贺之
作者：韩雍
朝代：明

中兴圣主重贤劳，衮冕临轩遣俊髦。宠遇共誇金帛赐，清勤无忝玺书褒。九霄雨露新春被，一代君臣此日遭。江石苍生望风采，庐山光价两相高。
暇日与倪学士罗郎中饮萧寺中和李白诗韵二首
作者：韩雍
朝代：明

幽堂宴集谢东君，文字欢娱世䍐闻。綵笔每挥华翰出，新诗不用旧题分。巢归宿鸟喧秋树，山没斜阳起暮云。美景良辰莫虚负，行人明日又离群。两镇旬宣荷圣君，却惭勋业老无闻。边烽烟火犹相接，宵旰忧勤未得分。鲁酒几巡催落日，商歌一调遏行云。座中狂客休誇大，学士才华自不群。
暇日与倪学士罗郎中饮萧寺中和李白诗韵二首·其一
作者：韩雍
朝代：明

幽堂宴集谢东君，文字欢娱世䍐闻。綵笔每挥华翰出，新诗不用旧题分。巢归宿鸟喧秋树，山没斜阳起暮云。美景良辰莫虚负，行人明日又离群。
暇日与倪学士罗郎中饮萧寺中和李白诗韵二首·其二
作者：韩雍
朝代：明

两镇旬宣荷圣君，却惭勋业老无闻。边烽烟火犹相接，宵旰忧勤未得分。鲁酒几巡催落日，商歌一调遏行云。座中狂客休誇大，学士才华自不群。
望衡岳有感兼怀伯颙心友偶成鄙诗千里寄意
作者：韩雍
朝代：明

我尝持节巡塞北，北岳常山瞻峻极。我今提兵征岭南，南岳衡山见奇特。衡山奇特在目前，三峰晓霁无岚烟。几朵芙蓉浸空碧，一条白练飞流泉。峻极常山今想像，彷佛危峰四千丈。高鸟难侵绝顶飞，古松特出层云上。常山在天北，衡山在天南。南北相望几万里，十年走马无停骖。客中念此愁怀起，呼酒高歌却还喜。丈夫有志在四方，饱食閒居我深耻。知心之友松雪翁，高怀雅量与我同。黄堂暂屈且宽慰，扶摇万里须天风。
术士推康节前定数一生宦迹皆符合不爽感叹一绝
作者：韩雍
朝代：明

先天数学信无乖，推得从前万事谐。从此谋身不须问，人生真有命安排。
朱挥使昆仲南园八咏 其一 半亩塘
作者：韩雍
朝代：明

先翁爱清致，凿池百步周。彻底见泉窍，庆源时时流。
朱挥使昆仲南园八咏 其七 采莲舟
作者：韩雍
朝代：明

水花开满池，小艇自寻摘。还截碧筒杯，斟醪劝佳客。
朱挥使昆仲南园八咏 其三 钓鱼矶
作者：韩雍
朝代：明

香饵投清池，得鲜不须买。还拟取巨鳌，长竿向东海。
朱挥使昆仲南园八咏 其二 一镜亭
作者：韩雍
朝代：明

池水明似鉴，结茅当水深。波光兼月华，照见友恭心。
朱挥使昆仲南园八咏 其五 梧桐井
作者：韩雍
朝代：明

寒甃荫佳木，报秋孤叶低。殷勤为培植，将有鸣凤栖。
朱挥使昆仲南园八咏 其八 栽菊径
作者：韩雍
朝代：明

绕篱植寒花，相对自怡悦。岂但颜色好，爱彼守晚节。
朱挥使昆仲南园八咏 其六 芙蓉台
作者：韩雍
朝代：明

拒霜初著花，秋色满堤堰。随时守清素，肯向东风怨。
朱挥使昆仲南园八咏 其四 盟鸥石
作者：韩雍
朝代：明

二难总忘机，盘礴坐云骨。白鸟知此心，浮波不肯没。
朱挥使昆仲南园八咏·半亩塘
作者：韩雍
朝代：明

先翁爱清致，凿池百步周。彻底见泉窍，庆源时时流。池水明似鉴，结茅当水深。波光兼月华，照见友恭心。香饵投清池，得鲜不须买。还拟取巨鳌，长竿向东海。二难总忘机，盘礴坐云骨。白鸟知此心，浮波不肯没。寒甃荫佳木，报秋孤叶低。殷勤为培植，将有鸣凤栖。拒霜初著花，秋色满堤堰。随时守清素，肯向东风怨。水花开满池，小艇自寻摘。还截碧筒杯，斟醪劝佳客。绕篱植寒花，相对自怡悦。岂但颜色好，爱彼守晚节。
李节妇诗
作者：韩雍
朝代：明

苦节三十载，一乡人共尊。荐书辞达上，恩典未旌门。笋采名不死，共姜诗尚存。相将荷褒赠，云路有贤孙。
松轩为乡人题
作者：韩雍
朝代：明

百亩田园万树松，结轩相对日从容。天风夜半来鸣鹤，雷雨春深起蛰龙。香入吟窗钩翡翠，清分坐榻湿芙蓉。几回乡梦曾相过，身在徂徕第一峰。
松轩为陈詹事安简乃弟题
作者：韩雍
朝代：明

双树亭亭荫荜门，隐君难与世人论。七松处士遗风在，五柳先生旧业存。洗耳静闻清籁响，科头坐爱碧云屯。休徵已叶难兄梦，位接三台拜宠恩。
桂山诗
作者：韩雍
朝代：明

桂山何奇哉，峰峦起平地。星罗数百里，像物非一类。列柱擎空高，围屏障天翠。尖分笔格巧，棱削剑锋利。海螺争献新，玉笋并呈瑞。重岩垂万象，深洞容百骑。河变梁犹存，关徙门未閟。还多怪异状，物类无可譬。石罅泻寒泉，清响更幽致。丹青笔虽妙，图画良不易。想当开辟时，清浊各奠位。精华妙凝结，旁礴隐深粹。洪水滔天流，壅土日消坠。岿然不可动，参杂如布置。儒先历览多，载籍有题识。仙都雁荡景，角胜须在次。始知寰中山，奇绝更无二。所惜在荒远，世人少瞻视。我惭本书生，承乏当阃寄。提兵靖百越，黾勉幸成事。性爱山水游，羁绊弗能遂。故兹佳胜境，六载始一至。骇目惊心神，欲去还默记。岂徒玩物理，亦欲长仁智。况逢休明时，德化广渐被。九州安耕凿，四海息烽燧。乘閒此游观，冠盖总贤使。相与片时乐，感激知所自。走笔题新诗，磨厓刻深字。非追浯溪颂，聊补桂林志。
桂江舟行见各山畬田广开蛮夷残孽持兵供役夹道拜迎视往年处处益多喜而有作
作者：韩雍
朝代：明

蛮夷流劫几经年，饱食何尝肯力田。今日自知勤穑事，畬田处处满山颠。夹江山獠数年前，日夜藏踪截过船。今仗皇威已心服，持兵供役满江边。
桂江舟行见各山畬田广开蛮夷残孽持兵供役夹道拜迎视往年处处益多喜而有作·其一
作者：韩雍
朝代：明

蛮夷流劫几经年，饱食何尝肯力田。今日自知勤穑事，畬田处处满山颠。
桂江舟行见各山畬田广开蛮夷残孽持兵供役夹道拜迎视往年处处益多喜而有作·其二
作者：韩雍
朝代：明

夹江山獠数年前，日夜藏踪截过船。今仗皇威已心服，持兵供役满江边。
桂江舟行见各山畬田广开蛮夷残孽持兵供役夹道拜迎视往年处处益多喜而有作办事官黄汉斌从予有年兹乞归省母口占四绝以华其行·其一
作者：韩雍
朝代：明
体裁：七言绝句

黄生从我久劳勤，况是平生志不群。忽忆慈亲乞归省，楚云湘水思纷纷。
桂江鲫鱼甚巨且美食之有作
作者：韩雍
朝代：明

桂江霜鲫长如许，绝似松江一尺鲈。鲫美终非故乡物，临风长啸忆三吴。
梁御史二亲双寿诗
作者：韩雍
朝代：明

广平太守人中豪，芳年发轫由地曹。功成名遂身早退，清风凛凛何其高。厥配宜人善为母，雍肃齐家化乡土。偕老东平昼锦堂，过古希年才四五。黄金作带横绯袍，明珠裂冠攒翠毛。双双鹤发对晚景，共誇曾荷鸾书褒。膝前令子庙廊器，豸绣为衣频奉使。剩有清名荣及亲，便道还乡慰亲志。玉缸春酒葡萄香，驼峰凤髓华筵张。绣綵当筵共称寿，泰山晔晔共辉光。望泰山，祝亲寿，推恩指日定加封，寿与泰山同永久。
梦萱堂为李总兵震题
作者：韩雍
朝代：明

建节登坛感慕深，游人堂北几朝昏。邯郸适处常供馔，蝴蝶迷时见倚门。寸草哀心怀圣善，五花封诰荷君恩。安边况是多勋业，忠孝从今衍后昆。
橘杏双清为儒医傅泽民题
作者：韩雍
朝代：明

莫言苏耽神，漫说董奉仙。惟我葑溪南，国医世称贤。以医名世三十载，轩岐道术何精专。开阖阴阳指间妙，斡旋造化心中玄。回生起死已万千，何须橘叶吞清泉。家有恒产皆良田，曾输万石周荒年。天恩煌煌赐冠冕，杏林换谷名空传。琴川高士感德偏，买橘买杏栽庭前。绵州太守作佳画，刑曹司务题长篇。想当雨过碎锦钱，结实宛如红蜡圆。寒霜作威叶不变，黄金万颗累累然。此时此景清且美，相对不觉尘烦蠲。开芳樽，列绮筵，旋烹肥，时摘鲜。东邻西舍三五友，日常醉倒林中眠。何时使我参其间，我将世事祈苍天。疲癃残疾谁能痊，鳏寡孤独尤堪怜。苏董于今果未死，招起授我神方全。我将以之游八埏，广济夭阏并颠连。
次徐武功韵题钱景寅扇
作者：韩雍
朝代：明

谁写张骞万里槎，不同闲草与闲花。高秋八月天风起，直上银河自不斜。
次李主事过惶恐滩韵
作者：韩雍
朝代：明

锦缆牙樯江上过，滔天烟焰起风波。欲将一臂扶周鼎，可奈三军作楚歌。誓死不依元日月，精忠独照宋山河。试听惶恐滩头水，犹似当年呜咽多。
次赵征夷韵送焦员外
作者：韩雍
朝代：明

相逢一笑凤凰台，万里长江并棹来。赐劳能宣明主惠，变通真是济时才。驿亭樽酒辞清晓，使者星光接上台。当道如询岭表事，皇威定欲剪荒莱。
次长沙赠王彦卿司马
作者：韩雍
朝代：明

脱冕归休怀抱开，十年林下避尘埃。非关盛世遗良弼，自是时人忌俊才。绿野未容裴度老，苍生终望谢安来。昨宵舟次星沙上，已见祥光动上台。
次韵书感酬夏季爵大理
作者：韩雍
朝代：明

素餐空费馆人炊，报国无能效拾遗。黑发任从愁里变，丹心忍向闇中亏。十年宦海惊风浪，千里吴淞忆露葵。怅望云山归未得，且将幽兴寄新辞。
次韵再答罗宪副六首
作者：韩雍
朝代：明

春到江南最可人，梅花点点竹阴阴。闲来后乐亭中坐，水满方塘天影深。阴云风埽净无馀，春满江山画不如。第一楼头闲引望，乾坤万里混车书。久羡君才最绝人，宦游随处有棠阴。于今莫叹遭逢晚，海内苍生属望深。仲素家声庆有馀，遥遥华胄信无如。青年擢第司风纪，多少勋劳汗简书。霏霏？雨正愁人，忽见中天散积阴。寄语城南罗孝子，肩舆将到草堂深。登郊访友趁公馀，两袖东风信所如。却恐行车怯泥泞，长须先致一缄书。
次韵再答罗宪副六首·其一
作者：韩雍
朝代：明

春到江南最可人，梅花点点竹阴阴。闲来后乐亭中坐，水满方塘天影深。
次韵再答罗宪副六首·其三
作者：韩雍
朝代：明

久羡君才最绝人，宦游随处有棠阴。于今莫叹遭逢晚，海内苍生属望深。
次韵再答罗宪副六首·其二
作者：韩雍
朝代：明

阴云风埽净无馀，春满江山画不如。第一楼头闲引望，乾坤万里混车书。
次韵再答罗宪副六首·其五
作者：韩雍
朝代：明

霏霏？雨正愁人，忽见中天散积阴。寄语城南罗孝子，肩舆将到草堂深。
次韵再答罗宪副六首·其五
作者：韩雍
朝代：明
体裁：七言绝句

霏霏�雨正愁人，忽见中天散积阴。寄语城南罗孝子，肩舆将到草堂深。
次韵再答罗宪副六首·其六
作者：韩雍
朝代：明

登郊访友趁公馀，两袖东风信所如。却恐行车怯泥泞，长须先致一缄书。
次韵再答罗宪副六首·其四
作者：韩雍
朝代：明

仲素家声庆有馀，遥遥华胄信无如。青年擢第司风纪，多少勋劳汗简书。
次韵寄乡人严友兰
作者：韩雍
朝代：明

不羡侯门势绝伦，草堂住近绿杨津。气充牛斗三千丈，身卧烟霞五十春。酒肆风流豪李白，诗坛光价美苏卿。却惭浅薄浑无补，空有丹心恋紫宸。
次韵寄乡人陆务轩
作者：韩雍
朝代：明

不随令尹赋归来，独向烟波筑钓台。乔木故家推世德，明珠沧海叹遗才。鲈鱼正美陪张翰，綵服初成学老莱。却愧宦途空窃禄，未能甘雨洗黄埃。
次韵寄赵总兵
作者：韩雍
朝代：明

别却旌旄才几日，飘摇心绪似浮萍。尘途幸我头将白，云路从他眼未青。自是思家嫌缺月，可堪怀友叹疏星。非才不称明时用，儗向吴山筑草亭。
次韵留别徐武功先生
作者：韩雍
朝代：明

公昔秉钧轴，清班领斯文。明良契鱼水，庆会乘风云。忠诚帝简知，誉望谁不闻。松筠挺节操，兰桂扬芳芬。何期麟凤姿，误陷豺虎群。一时暂尔屈，四海清名信。人情自薄恶，世事多纷纭。而今媢疾徒，屈指有几存。挥毫迹已富，著书业尤勤。钦仰悬九州，韬晦居海濆。我惭拜嘉命，南陲统三军。饯送有佳章，深感知己恩。驽骀逐骥足，女萝附松根。我欲助声光，相与流八垠。请看周与召，同著万世勋。
次韵留别祝大参惟清
作者：韩雍
朝代：明

金门同待漏，紫塞同行春。倏忽三十年，流光如隔晨。君昔总边赋，与我尝相因。筹谋鼓士气，谈笑清边尘。我有朝天行，送别桑乾津。桑乾水清浅，难垂任子纶。还期钓东溟，斯得横海鳞。君乃独勇退，风节超群伦。金带横绯袍，还乡叙交亲。湖山称雅志，诗酒娱閒身。良会屡见招，义气高雷陈。君虽乐取友，我岂能辅仁。而今忽远违，相望如参辰。赠我有佳制，锵然鸣韶钧。阳春和诚难，鱼目惭混珍。
次韵留别陈大参宗理
作者：韩雍
朝代：明

久交意绸缪，远别情放宕。风日扬轻暖，江山丽形状。多君志绝人，名检不少丧。制科奋登庸，衣绣侍天仗。祥刑笔回春，按部气消瘴。出参几名藩，在在茂声望。教养功已成，群盗孰能抗。惟公一去来，民俗系升降。至今西川人，万口感君贶。身休林树间，功勒彝鼎上。离怀何足写，高义曷敢忘。况辱饯送词，绝妙是宫样。心閒学愈进，气老句弥壮。达士冠乡评，吉人永神相。万里遥遥心，相思隔天壤。
次韵答乡里诸耆旧
作者：韩雍
朝代：明

听司藐藐视梅梅，知命年来百病催。利锁名缰苦羁绊，石田茅屋恐荒颓。平蛮已喜干戈息，辞老行看节钺回。却忆江湖众仙友，今辰又醉菊花杯。
次韵答刘主事昌出史馆有作见寄
作者：韩雍
朝代：明

青年才望有谁如，常得承宣从属车。遥想玉堂春昼静，坐听宫漏细紬书。
次韵答夏季爵大理二首
作者：韩雍
朝代：明

南床叨接夏侯茵，待漏频年笑语亲。一别冬残又春半，蓟门烟树不堪人。病骨非堪着战袍，临戎感奋却忘劳。三边近喜无烽火，吟望皇都紫气高。
次韵答夏季爵大理二首·其一
作者：韩雍
朝代：明

南床叨接夏侯茵，待漏频年笑语亲。一别冬残又春半，蓟门烟树不堪人。
次韵答夏季爵大理二首·其二
作者：韩雍
朝代：明

病骨非堪着战袍，临戎感奋却忘劳。三边近喜无烽火，吟望皇都紫气高。
次韵答李司马用初二首
作者：韩雍
朝代：明

古道休谈陈与雷，高情今也惜非才。风尘岭表心应念，云树江东首重回。奏凯只须閒里听，流光何惜暗中催。丈夫有志轻离别，常笑曹公赋七哀。恨贼非因世相韩，明时何事起争端。秋霜定压穷荒瘴，春气终回大谷寒。薏苡漫劳疑马援，莼鲈正尔忆张翰。年来荣辱都看破，准儗功成便弃官。
次韵答李司马用初二首·其一
作者：韩雍
朝代：明

古道休谈陈与雷，高情今也惜非才。风尘岭表心应念，云树江东首重回。奏凯只须閒里听，流光何惜暗中催。丈夫有志轻离别，常笑曹公赋七哀。
次韵答李司马用初二首·其二
作者：韩雍
朝代：明

恨贼非因世相韩，明时何事起争端。秋霜定压穷荒瘴，春气终回大谷寒。薏苡漫劳疑马援，莼鲈正尔忆张翰。年来荣辱都看破，准儗功成便弃官。
次韵答祝参政维清
作者：韩雍
朝代：明

紫微堂上解机权，归卧江湖一棹烟。想与陶朱醉吟处，世间万事两茫然。削平南越欲辞权，归向东吴避瘴烟。翻笑当时窦车骑，空将名字勒燕然。
次韵答祝参政维清·其一
作者：韩雍
朝代：明

紫微堂上解机权，归卧江湖一棹烟。想与陶朱醉吟处，世间万事两茫然。
次韵答祝参政维清·其二
作者：韩雍
朝代：明

削平南越欲辞权，归向东吴避瘴烟。翻笑当时窦车骑，空将名字勒燕然。
次韵酬乡人王畏斋
作者：韩雍
朝代：明

江上风高一雁来，文光烨烨照行台。龙珠自有千金价，骥足终非百里才。望重诗坛苏内翰，心涵秘学吕东莱。相逢莫叹知音少，题壁曾烦袖拂埃。
次韵酬倪学士
作者：韩雍
朝代：明

穷鳞点额下龙门，归怨河神恨欲吞。群党忍心平嫁祸，斯文挥泪惜衔冤。长沙才子谩题赋，东坡道人休照盆。四海苍生正翘首，还朝端儗拜王恩。曾挥綵笔历金门，蓬岛云霞恣吐吞。自负直诚无愧怍，谁知奸恶致雠冤。漫嗟鸣凤空巢阁，未许降龙久在盆。天意怜才故劳困，儗成大器晚承恩。叨陪介胄坐辕门，壮气思将瀚海吞。已喜三军皆乐业，忍看孤客独含冤。未承京国徵贤诏，且饮田家老瓦盆。自古名流遭横逆，几多垂老复沾恩。
次韵酬倪学士·其一
作者：韩雍
朝代：明

穷鳞点额下龙门，归怨河神恨欲吞。群党忍心平嫁祸，斯文挥泪惜衔冤。长沙才子谩题赋，东坡道人休照盆。四海苍生正翘首，还朝端儗拜王恩。
次韵酬倪学士·其三
作者：韩雍
朝代：明

叨陪介胄坐辕门，壮气思将瀚海吞。已喜三军皆乐业，忍看孤客独含冤。未承京国徵贤诏，且饮田家老瓦盆。自古名流遭横逆，几多垂老复沾恩。
次韵酬倪学士·其二
作者：韩雍
朝代：明

曾挥綵笔历金门，蓬岛云霞恣吐吞。自负直诚无愧怍，谁知奸恶致雠冤。漫嗟鸣凤空巢阁，未许降龙久在盆。天意怜才故劳困，儗成大器晚承恩。
次韵酬大司马王公度四首
作者：韩雍
朝代：明

万斛明珠远寄，漫言开府清新。几度焚香捧诵，不禁光彩惊人。圣主龙飞九五，嘉与天下更新。军国最为重事，于今付托得人。仕路相知难得，笑他白头如新。青眼始终垂顾，如公能有几人。奔走车尘马足，常时送旧迎新。却有许多真乐，湖山风景可人。
次韵酬大司马王公度四首·其一
作者：韩雍
朝代：明

万斛明珠远寄，漫言开府清新。几度焚香捧诵，不禁光彩惊人。
次韵酬大司马王公度四首·其三
作者：韩雍
朝代：明

仕路相知难得，笑他白头如新。青眼始终垂顾，如公能有几人。
次韵酬大司马王公度四首·其二
作者：韩雍
朝代：明

圣主龙飞九五，嘉与天下更新。军国最为重事，于今付托得人。
次韵酬大司马王公度四首·其四
作者：韩雍
朝代：明

奔走车尘马足，常时送旧迎新。却有许多真乐，湖山风景可人。
次韵酬徐武功先生
作者：韩雍
朝代：明

高卧东山梦正酣，相亲无计策归骖。交情不改忘年旧，珠玉时时下岭南。赐还轩冕自南蛮，海南常时忆谢安。相业终期驾伊吕，文名今已并欧韩。东吴南越斗牛分，夜夜遥瞻忆相君。万里何时遂初愿，君为龙去我为云。海内人龙系我思，我思未见忽成诗。台司有召今将至，且莫临风读楚词。
次韵酬徐武功先生·其一
作者：韩雍
朝代：明

高卧东山梦正酣，相亲无计策归骖。交情不改忘年旧，珠玉时时下岭南。
次韵酬徐武功先生·其三
作者：韩雍
朝代：明

东吴南越斗牛分，夜夜遥瞻忆相君。万里何时遂初愿，君为龙去我为云。
次韵酬徐武功先生·其二
作者：韩雍
朝代：明

赐还轩冕自南蛮，海南常时忆谢安。相业终期驾伊吕，文名今已并欧韩。
次韵酬徐武功先生·其四
作者：韩雍
朝代：明

海内人龙系我思，我思未见忽成诗。台司有召今将至，且莫临风读楚词。
次韵酬沈陶庵四绝
作者：韩雍
朝代：明

高卧东林绝世纷，昂昂野鹤在鸡群。三吴人物多相重，重尔能诗又好文。东吴诗客竞纷纷，沈老诗才自不群。圣主当天现鸣凤，朝阳光彩烂成文。连城白璧出蓝田，文采温温美且全。堪羡陶庵好诗句，更多高义薄云天。十亩家园万顷田，稻粱蔬果四时全。有时放棹濯缨去，水满平湖月满天。
次韵酬沈陶庵四绝·其一
作者：韩雍
朝代：明

高卧东林绝世纷，昂昂野鹤在鸡群。三吴人物多相重，重尔能诗又好文。
次韵酬沈陶庵四绝·其三
作者：韩雍
朝代：明

连城白璧出蓝田，文采温温美且全。堪羡陶庵好诗句，更多高义薄云天。
次韵酬沈陶庵四绝·其二
作者：韩雍
朝代：明

东吴诗客竞纷纷，沈老诗才自不群。圣主当天现鸣凤，朝阳光彩烂成文。
次韵酬沈陶庵四绝·其四
作者：韩雍
朝代：明

十亩家园万顷田，稻粱蔬果四时全。有时放棹濯缨去，水满平湖月满天。
次韵题李主事叔玉使节还京卷
作者：韩雍
朝代：明

一点丹心忆翠华，无边风景送星槎。寒云渺渺随秋雁，孤鹜翩翩带落霞。自信穷经能致用，谁知忧国总忘家。何当拂袖同归去，十二街头扫雪花。
正月十九日寄弋阳李少卿三首
作者：韩雍
朝代：明

远道輶车日日牵，羡君踪迹似神仙。白云万顷陪深隐，红日三竿任晏眠。绕座埙篪声迭和，满堂绣綵业相传。菲才亦有山林志，未报君恩空怅然。功成不被利名牵，人慕高风迈谪仙。松径昼开教鹤舞，桑林春老看蚕眠。一生勋业三朝录，千古文章四海传。愧我同心不同迹，弋山东望思悠然。情绪游丝袅袅牵，错教人望似登仙。关山道远何时歇，风雨衾寒到处眠。乡梦却嫌鸡唤醒，客愁偏厌漏声传。知君此夜浑无此，高拥青绫足宴然。
正月十九日寄弋阳李少卿三首·其一
作者：韩雍
朝代：明

远道輶车日日牵，羡君踪迹似神仙。白云万顷陪深隐，红日三竿任晏眠。绕座埙篪声迭和，满堂绣綵业相传。菲才亦有山林志，未报君恩空怅然。
正月十九日寄弋阳李少卿三首·其三
作者：韩雍
朝代：明

情绪游丝袅袅牵，错教人望似登仙。关山道远何时歇，风雨衾寒到处眠。乡梦却嫌鸡唤醒，客愁偏厌漏声传。知君此夜浑无此，高拥青绫足宴然。
正月十九日寄弋阳李少卿三首·其二
作者：韩雍
朝代：明

功成不被利名牵，人慕高风迈谪仙。松径昼开教鹤舞，桑林春老看蚕眠。一生勋业三朝录，千古文章四海传。愧我同心不同迹，弋山东望思悠然。
正统己巳秋客中闻大驾北狩未还惊号赋此
作者：韩雍
朝代：明

翠华北狩正侵彊，未报归期重感伤。百辟有谁能扈跸，一身无计可勤王。龙沙碛里秋容惨，羌笛声中夜漏长。怅望何时遂迎复，西风吹泪洒苍苍。
永州饮别钱太守昕
作者：韩雍
朝代：明

江亭酌酒与君别，宦况如君亦壮哉。三郡苍生怀异政，十年清议惜奇才。却金人去难留住，载米船回挽不来。自古登贤重循吏，会看高步上三台。
江行怀乡里天全侗轩诸老偶成二首
作者：韩雍
朝代：明

西江北塞岭南壖，奔走风尘三十年。勇退未能心已倦，专征才歇梦犹悬。自缘衰体缠多病，敢向明时话独贤。苦忆乡园诸大老，西风先泛五湖船。五湖烟景擅江东，诸老欢游有古风。凤吹鹍弦范成大，笔床茶灶陆龟蒙。全抛俗事水云外，尽付闲情诗酒中。愧我求盟未能得，海天长啸思无穷。
江行怀乡里天全侗轩诸老偶成二首·其一
作者：韩雍
朝代：明

西江北塞岭南壖，奔走风尘三十年。勇退未能心已倦，专征才歇梦犹悬。自缘衰体缠多病，敢向明时话独贤。苦忆乡园诸大老，西风先泛五湖船。
江行怀乡里天全侗轩诸老偶成二首·其二
作者：韩雍
朝代：明

五湖烟景擅江东，诸老欢游有古风。凤吹鹍弦范成大，笔床茶灶陆龟蒙。全抛俗事水云外，尽付闲情诗酒中。愧我求盟未能得，海天长啸思无穷。
河阳亭为吴兴潘用中题其孙景善登太学岳之裔也
作者：韩雍
朝代：明

潘氏园亭桃李盛，栽培先德动遐思。好花不异河阳县，明世应非典午时。尊俎当筵留野客，溪山入座助新诗。贤孙早晚腾霄汉，枯槁行沾雨露滋。
洞庭君山歌和赵总戎韵
作者：韩雍
朝代：明

使君统师征不庭，长江万里飞扬舲。重湖缥缈接紫冥，风帆遥度一饭经。船头击鼓如震霆，鼋鼍蛟龙皆隐形。君山有树高亭亭，匠石不敢加斧钉。就中岩穴虽岭巆，隐约巨浸如一星。湘君之祠列宫庭，灵异似若司南溟。长鲸能容李白骑，仙槎曾说张骞乘。东南形胜莫与比，欲通道路无五丁。乃知元气自涵蓄，润泽何假行雨瓶。使君雅志凌空青，睨视泰华如枕屏。清风与明月，相招时入船窗棂。众人昏昏君独醒，欲将丹衷荅皇扃。腰间三尺真青萍，辟兵不用丸飞萤。渴思整顿海宇澄，乃今长驱扫膻腥。将星昨夜光晶荧，凯歌指日在耳听。兹辰共泊长沙汀，万马不嘶风清泠。知君此行不少停，直指南服宣威灵。瞬息岭海皆清宁，相期同蹑鸾凤翎。慎固九有如郊坰，保我皇图亿万龄。与君相守岁寒盟，令人千秋万岁仰德馨。
洪都四景 其一 南浦朝云
作者：韩雍
朝代：明

南浦楼前日未晖，白云片片自飞飞。河阳道路知何处，怅望京华犹未归。
洪都四景 其三 东湖夜月
作者：韩雍
朝代：明

湖水漫漫烟雾生，人间万籁寂无声。独留一片秋空月，照见波心彻底清。
洪都四景 其二 西山暮雨
作者：韩雍
朝代：明

门对西山暮捲帘，雨来江上水痕添。应须四海均沾足，一洗苍山九夏炎。
洪都四景 其四 龙沙飞雪
作者：韩雍
朝代：明

龙沙风起雪皑皑，江上空山玉作堆。最是霜台寒气肃，喧啾百鸟不飞来。
洪都四景·南浦朝云
作者：韩雍
朝代：明

南浦楼前日未晖，白云片片自飞飞。河阳道路知何处，怅望京华犹未归。门对西山暮捲帘，雨来江上水痕添。应须四海均沾足，一洗苍山九夏炎。湖水漫漫烟雾生，人间万籁寂无声。独留一片秋空月，照见波心彻底清。龙沙风起雪皑皑，江上空山玉作堆。最是霜台寒气肃，喧啾百鸟不飞来。
海宁伯受诰劵程佥都贺之以诗予亦次韵以贺
作者：韩雍
朝代：明

铁劵金书赐重臣，勋劳名世有谁伦。宝刀曾斩南溟蜃，铁骑常清北塞尘。带砺河山盟誓重，丹青台阁像图新。威名从此传边朔，应羡中朝有凤麟。
涵碧亭为乡人郭宜轩赋
作者：韩雍
朝代：明

谁搆幽亭近水滨，宜轩高致自无伦。波光万顷映天色，茅屋数椽无市尘。樵唱渔歌孤棹晚，野花间草四时春。我来痛饮非无意，也儗江湖作散人。
淇园晴翠为前人题
作者：韩雍
朝代：明

芳莲出淤泥，红药翻雕阑。托根既匪固，尘滓亦瀰漫。惊风将雨来，艳丽纷凋残。此君自幽洁，玉立淇水滩。氛埃弗能侵，奇石与盘桓。岂解避盛暑，惟知耐祁寒。风雨时一过，园丁报平安。劲节不少摧，秀色益可观。都台有君子，雅操世所难。太常交谊深，比德写琅玕。流芳嗣卫武，题诗后人看。
清明谒三陵道宿僧寺次姚亚卿韵二首
作者：韩雍
朝代：明

东行联辔扣禅关，楼阁孤撑返照间。抚景渐看三月近，寻芳聊趁一时閒。风翻冻柳莺声怯，云薄空山雨意悭。何事匆匆不遑乐，九重咫尺是天颜。多年荒寺枕山肩，人厌萧条我独怜。市语不喧春鸟哢，梵音初动晚香然。数杯浊酒催诗饮，一榻清风伴月眠。翘首不堪心事切，红云高处白云边。
清明谒三陵道宿僧寺次姚亚卿韵二首·其一
作者：韩雍
朝代：明

东行联辔扣禅关，楼阁孤撑返照间。抚景渐看三月近，寻芳聊趁一时閒。风翻冻柳莺声怯，云薄空山雨意悭。何事匆匆不遑乐，九重咫尺是天颜。
清明谒三陵道宿僧寺次姚亚卿韵二首·其二
作者：韩雍
朝代：明

多年荒寺枕山肩，人厌萧条我独怜。市语不喧春鸟哢，梵音初动晚香然。数杯浊酒催诗饮，一榻清风伴月眠。翘首不堪心事切，红云高处白云边。
游云中下寺
作者：韩雍
朝代：明

边庭无事简书稀，偶到僧房暂息机。残雪江山惊岁暮，红尘踪迹与心违。且倾尊酒消愁闷，莫向群公论是非。自古忠臣报明主，只将三尺播皇威。
游云居庵次钱学士韵
作者：韩雍
朝代：明

乘间同谒梵王居，满眼风光画不如。四面好山凌碧落，一窗修竹称清虚。苏公丘壑情偏放，范老江湖心暂舒。和罢阳春人尽醉，不知身世在堪舆。
游净慈寺次钱学士韵
作者：韩雍
朝代：明

胜境分明是洞天，偷闲试问上乘禅。老僧出定惊相迓，见我来游喜欲颠。翠竹万竿围客座，白鸥数点傍渔船。品题赖有文章伯，留得明珠颗颗圆。
游星宿阁
作者：韩雍
朝代：明

仙家高阁倚空青，与客登临醉眼醒。檐际夜灯分列宿，槛前曙景对疏星。江湖众水朝沧海，吴越群山绕翠屏。六合茫茫春望远，五云多处是明庭。
游玄墓次赵行恕大参韵景
作者：韩雍
朝代：明

万松径里寺门开，故旧来游唤我陪。伴侣烟霞空有约，品题风物愧无才。寒光极目天连水，秋气横空月满台。海内湖山此奇绝，何须更儗访天台。
游玄妙观
作者：韩雍
朝代：明

仙家楼阁枕吴山，与客登临一解颜。似觉风神游阆苑，不知身世在尘阛。天开图画苍茫里，人醉壶觞紫翠间。过客纷纷莫相笑，宦途能得几时閒。
游胜果寺
作者：韩雍
朝代：明

万松夹道引肩舆，鸟道登登上碧虚。吴地江山如绘画，宋家宫阙已丘墟。风光满眼人难遇，岁月无情鬓易疏。莫向尊前问名利，从来造物有乘除。
游风洞
作者：韩雍
朝代：明

万里天风过此中，百蛮烟瘴埽除空。华阳白鹿徒多景，争及光明一窍功。
湖口望孟诚李都宪不至
作者：韩雍
朝代：明

同榜同官意气同，几年宦迹隔西东。江头久望无消息，欲叩苍苍乞便风。
湖口阻风拨闷
作者：韩雍
朝代：明

江头日日南风恶，上下风帆总深泊。行人欲渡未能渡，独倚蓬窗叹萧索。寄语行人且放怀，樽中有酒还须酌。行止从来悉在天，清閒真是浮生乐。
湖山旧隐为锡山钱津赋
作者：韩雍
朝代：明

遁迹湖山几世同，湖山移在故园中。画图不假丹青笔，疏凿真如造化功。孤阜未荒和靖业，钓台常仰子陵风。逸民自古关风教，采录重烦太史公。
满庭芳·有序
作者：韩雍
朝代：明

庆衍恭襄，贤追庄敏，天生一代忠良。早膺封拜，承命下南荒。尽展六韬三略，收蛮夷、尽数归王。守家法，清贫如故，四海姓名香。圣明忧国计，简司漕运，特授金章。总水兵，百万作镇淮阳。定缵先公勋业，足京储、永固封疆。还儗进，六师大帅，丹悃佐吾皇。
漓江舟中拨闷
作者：韩雍
朝代：明

六月漓江上桂林，炎风暑雨思难禁。也知衰体宜调养，可奈君恩责望深。砰湃湍流几百湾，冥濛云树万重山。楼船独坐羽书静，漫检戎韬消日闲。
漓江舟中拨闷·其一
作者：韩雍
朝代：明

六月漓江上桂林，炎风暑雨思难禁。也知衰体宜调养，可奈君恩责望深。
漓江舟中拨闷·其二
作者：韩雍
朝代：明

砰湃湍流几百湾，冥濛云树万重山。楼船独坐羽书静，漫检戎韬消日闲。
爱葵为姚御史鹏题
作者：韩雍
朝代：明

古闻御史台名兰，又闻御史台列柏。文章御史独爱葵，岂爱葵花好颜色。台端五月花正浓，绕阶浅白兼深红。太阳行空转倾向，花心正与吾心同。吾心爱君亦忠赤，欲格君心辅君德。激扬绳纠皆为君，誓比葵花恒向日。勖哉御史殚厥心，栽培此花永规箴。花有枯荣性无改，莫愁花老风霜侵。
王同节大理集古见赠倚韵奉答
作者：韩雍
朝代：明

清朝十载为廷尉，播满乾坤总好音。执法不回游肇笔，平反都是有功心。进阶己见腰犀近，许国何妨鬓雪侵。四海苍生望康济，安危须仗庙谋深。平生不解干戈事，承乏提兵着战袍。十载行边亲定乱，有时望阙便登高。儗栽昼锦堂前菊，不咏玄都观里桃。自古为臣须尽瘁，敢因衰朽说贤劳。
王同节大理集古见赠倚韵奉答·其一
作者：韩雍
朝代：明

清朝十载为廷尉，播满乾坤总好音。执法不回游肇笔，平反都是有功心。进阶己见腰犀近，许国何妨鬓雪侵。四海苍生望康济，安危须仗庙谋深。
王同节大理集古见赠倚韵奉答·其二
作者：韩雍
朝代：明

平生不解干戈事，承乏提兵着战袍。十载行边亲定乱，有时望阙便登高。儗栽昼锦堂前菊，不咏玄都观里桃。自古为臣须尽瘁，敢因衰朽说贤劳。
环翠轩苏卫张指挥别墅作轩环植万柳故名
作者：韩雍
朝代：明

最爱将军别墅间，一轩万柳翠相环。风翻密叶惊春浪，烟锁重阴讶晓山。赏节弯弓曾独射，赠人分袂亦同攀。登高若见闲松竹，还为移栽虎豹关。
琴鹤轩为王仪宾题
作者：韩雍
朝代：明

承运朝回脱锦衣，瑶琴白鹤两忘机。弦中一曲成连至，天外数声和靖归。台榭月明迷素羽，琅玕风动杂金徽。纷纷尘事浑忘却，歌舞何曾满绣帏。
琼林宴归图为冯士定宪副赋
作者：韩雍
朝代：明

青年白晰占高科，宴罢琼林喜若何。宝马缓摇金压辔，宫袍新赐碧香罗。人生得意光荣极，圣主深恩感激多。老我亦曾叨此遇，与君图报莫蹉跎。
瑞竹诗为苏庠张司训宪题
作者：韩雍
朝代：明

哀哀血泪滴重泉，化作琅玕出道边。负土宗生真并美，泣林孟氏漫称贤。人言定许孙枝盛，天道应怜孝节坚。奇瑞昭彰见风化，我烦太史续新编。
甲午十月二日夜风寒拥炉达旦不寐偶见新月口占一绝书于灭度桥头
作者：韩雍
朝代：明

满林黄叶肃霜天，挑尽残灯未得眠。无限心中隐忧事，又看新月挂天边。
疮疾在告蒙恩命医调治既痊入谢赋诗志感
作者：韩雍
朝代：明

移病闭闲门，矜怜感至尊。上医调善药，衰疾去深根。蒲柳重荣日，乾坤再造恩。时平无可报，空有赤心存。
登云中城西北楼次古诗韵
作者：韩雍
朝代：明

天风吹我上层檐，望入中边逸兴添。草暗黄沙迷远近，山连紫塞见毫纤。筹边自愧李德裕，忧国谁如范仲淹。耐此高寒属吾辈，不须重挂却寒帘。
登湖口上钟岩阁有感而题
作者：韩雍
朝代：明

爱此江阁幽，维舟坐终日。本徒玩化理，不是荒游逸。
直斋古诗为乡人韦孟诚题
作者：韩雍
朝代：明

平生方寸间，秋毫未尝蓄。譬之劲弓弦，力挽不能簇。又若剡木矢，宁折不可曲。叹彼姜公辅，售名徒取辱。岂如史鱼贤，宣尼亦称服。勖哉鉴诸古，不渝允终谷。
知止为乡人陆仲玑题
作者：韩雍
朝代：明

我尝戒盛满，深恐近危辱。因之号知庵，恒警知止足。陆生江湖士，何苦志亦笃。生尝从我游，我识此心曲。世业甘自守，分外非所欲。苟求若临渊，却步如执玉。好礼极清致，亲贤异流俗。保终诚德人，烦生尚加勖。
石栗子诗
作者：韩雍
朝代：明

异果从来出海隅，谁连枝叶置盘盂。青鸾下抱累垂卵，翠葆中攒径寸珠。新摘槟榔形绝似，旧尝卢橘味全殊。时和万物皆生瑞，聊作歌诗颂有虞。
示彭节归任
作者：韩雍
朝代：明

辟尔远从征，贤劳重有声。马前朝草檄，幕下夜谈兵。奏凯还乡去，迎亲宰驿行。中原若开府，徵用更非轻。
祁阳道中次韵三首答薛司徒
作者：韩雍
朝代：明

赫日辉辉耀太空，楼船避暑暂掀篷。山连荆楚云无限，江合潇湘水未穷。兵法不踰刑赏外，边尘须静笑谈中。汉家平定论功次，独有萧何功最丰。远统王师为剪凶，广人何虑报边烽。已看诸将筹多算，更喜同寅肯协恭。宝剑有芒曾指日，輶车得路似追锋。三苗从此应怀化，定见梯航九译重。春色平分五日前，椿堂初度庆希年。鸾书久拜山中相，鹤发真成地上仙。膝绕锦袍颜似玉，门迎珠履酒如泉。宦游不得逢嘉会，遥祝遐龄定八千。
祁阳道中次韵三首答薛司徒 其三 寄赠钱太守昕乃翁公达寿七十
作者：韩雍
朝代：明

春色平分五日前，椿堂初度庆希年。鸾书久拜山中相，鹤发真成地上仙。膝绕锦袍颜似玉，门迎珠履酒如泉。宦游不得逢嘉会，遥祝遐龄定八千。
祁阳道中次韵三首答薛司徒·其一
作者：韩雍
朝代：明

赫日辉辉耀太空，楼船避暑暂掀篷。山连荆楚云无限，江合潇湘水未穷。兵法不踰刑赏外，边尘须静笑谈中。汉家平定论功次，独有萧何功最丰。
祁阳道中次韵三首答薛司徒·其二
作者：韩雍
朝代：明

远统王师为剪凶，广人何虑报边烽。已看诸将筹多算，更喜同寅肯协恭。宝剑有芒曾指日，輶车得路似追锋。三苗从此应怀化，定见梯航九译重。
秋夜雨有感言怀二首
作者：韩雍
朝代：明

客里逢秋感已深，可堪秋夜对秋霖。江湖未遂希文志，丘壑空悬永叔心。云压戍楼迷画角，风传警枕乱清砧。谁怜怀国思乡处，无限愁肠自苦吟。萧萧浙浙更悠悠，积雨声中起百忧。尘世浮名成厎用，异乡孤客尚淹留。雅怀岂羡笙歌夜，短发深悲草木秋。何日酬恩便归去，吴淞江上伴眠鸥。
秋夜雨有感言怀二首·其一
作者：韩雍
朝代：明

客里逢秋感已深，可堪秋夜对秋霖。江湖未遂希文志，丘壑空悬永叔心。云压戍楼迷画角，风传警枕乱清砧。谁怜怀国思乡处，无限愁肠自苦吟。
秋夜雨有感言怀二首·其二
作者：韩雍
朝代：明

萧萧浙浙更悠悠，积雨声中起百忧。尘世浮名成厎用，异乡孤客尚淹留。雅怀岂羡笙歌夜，短发深悲草木秋。何日酬恩便归去，吴淞江上伴眠鸥。
秋日美峪至保安道中望居庸有感口占三绝
作者：韩雍
朝代：明

居庸山北忆山南，满眼西风泪未乾。道路相将三百里，举头不得见长安。京华只隔一重山，王事驱驰未得还。却羡红云无定迹，也能飞去护天颜。路接家乡两日程，临风驻马岂胜情。翻怜不及桑乾水，得向卢沟昼夜行。
秋日美峪至保安道中望居庸有感口占三绝·其一
作者：韩雍
朝代：明

居庸山北忆山南，满眼西风泪未乾。道路相将三百里，举头不得见长安。
秋日美峪至保安道中望居庸有感口占三绝·其三
作者：韩雍
朝代：明

路接家乡两日程，临风驻马岂胜情。翻怜不及桑乾水，得向卢沟昼夜行。
秋日美峪至保安道中望居庸有感口占三绝·其二
作者：韩雍
朝代：明

京华只隔一重山，王事驱驰未得还。却羡红云无定迹，也能飞去护天颜。
答王大理
作者：韩雍
朝代：明

孤臣久客瘴江边，惟是相知肯见怜。更有多情王大理，时时遥寄锦云篇。云路同游三十春，晚年更觉故情亲。海天万里频垂念，道义分明似古人。
答王大理·其一
作者：韩雍
朝代：明

孤臣久客瘴江边，惟是相知肯见怜。更有多情王大理，时时遥寄锦云篇。
答王大理·其二
作者：韩雍
朝代：明

云路同游三十春，晚年更觉故情亲。海天万里频垂念，道义分明似古人。
答王大理南昌彭节自为书生至驿官从予抚西江平南蛮效劳簿书有年矣嘉其勤慎尝两荐之天官徇例待其赴部始为擢用兹辞予往焉恐其堕厥志与诗勉之·其一
作者：韩雍
朝代：明
体裁：七言绝句

勤劳幕下几经秋，又捲行装上帝州。荐尔未成真有命，逢人莫叹久淹留。
筹边亭为总督备倭都督董公世宏题
作者：韩雍
朝代：明

亭似西川节度楼，元戎驻此思悠悠。海天万里劳多算，水国频年省近忧。还儗遐方重建节，何愁壮岁不封侯。丈夫遭遇应图报，且莫逢人叹滞留。
紫薇精舍为陆主事孟昭题
作者：韩雍
朝代：明

精舍初开近寿藏，就中风景有红芳。丝纶阁下传来种，虚白堂前醉后妆。宿草一杯侵艳色，真檀几炷和清香。名山从此增光价，应赖宣公为显扬。
胡文选葡萄为戴主事宝题
作者：韩雍
朝代：明

贰师将军破西域，佳种传来满中国。上林苑里栽更多，铨曹遗老曾亲食。爱兹品味珍且长，朝回墨洒云烟香。盘柯蔓衍交密叶，结实磊落垂浓光。恍如青油帐幕攒翠羽，又如黑水晶珠贯金缕。清宵凝露坠龙须，白昼腾霜笼马乳。戴君得之拱璧同，求题愧我非诗翁。解酲不羡魏文帝，奉母空怀陈侍中。
自叹
作者：韩雍
朝代：明

红尘道上日纷纷，欲效微劳答圣君。寄语乡山须待我，宦情原薄似秋云。
自遣
作者：韩雍
朝代：明

年少官高宠命频，推封两度及双亲。凄凉莫起贤劳叹，遭遇如君有几人。
至德州约简庵不偶寄赠一律
作者：韩雍
朝代：明

满儗相逢握手分，不图车骑已东巡。泰山空望鲁邦晚，卫水自归沧海春。喜我已辞名位险，作官复得故乡邻。秋风如遇南来雁，好寄缄书慰散人。
舟中看沈陶庵所作奉寄
作者：韩雍
朝代：明

吴东林下有诗豪，落笔光芒万丈高。昨检行囊看墨迹，满江烟雨起波涛。
舟至南浦适亲友袁州同知莫伯颙来考绩既送予至丰城书此赠别
作者：韩雍
朝代：明

良会不易得，联舟三日行。喜君书上最，与我叙离情。循吏真无忝，交亲预有荣。明廷公论在，看尔奋鹏程。
芝轩为陈汝宏题
作者：韩雍
朝代：明

相君德重子贤良，天产灵芝满画堂。一本九茎真可比，三旬两秀信非常。漫劳绮皓歌商岭，绝似涪翁纪瑞昌。感召因人见王化，千年门第有辉光。
苦雨阻风夜泊剑江龙雾洲述怀十二韵三月四日也
作者：韩雍
朝代：明

积霖殆三旬，阴云不能扫。深江浩无涘，滔滔走黄潦。怒风长号鸣，排空雪山倒。东作已逾时，耕子心悄悄。百谷未始播，平畴尚丰草。农事或荒废，生民曷温饱。蹇予德浅薄，致此灾沴兆。惕焉发深省，中怀自忧懊。谁能补天漏，捧出日杲杲。雨旸允时若，稼穑遂坚好。维舟坐终夜，无计叩穹昊。古闻诚可格，我但精意祷。
荣寿堂为昆山项御史璁题
作者：韩雍
朝代：明

碧玉峰前荣寿堂，高年慈母被恩光。霞文帔映童颜润，珠翟冠笼鹤发长。天禄分来春酿酒，锦衣归去昼称觞。应知罔极真难报，孝道相期更显扬。
荣寿堂为王给事秉彝题
作者：韩雍
朝代：明

并享高年并受封，人生至愿遂兼隆。固知教子收功速，也是为仁获报丰。相对锦衣人似玉，齐添华发面如童。贤郎名德推当代，三锡应知进未穷。
菊庄八咏为海虞陈公赋题 其一 柳塘春水漫花坞夕阳迟
作者：韩雍
朝代：明

方池柳蘸乱流深，小障花留返照阴。歌罢沧浪便垂钓，相应抛尽利名心。
菊庄八咏为海虞陈公赋题 其三 洗砚鱼吞墨烹茶鹤避烟
作者：韩雍
朝代：明

逸少池边鱼不惊，卢仝门外鹤长鸣。菊庄风景依稀似，何日重游叙旧盟。
菊庄八咏为海虞陈公赋题 其二 漠漠水田飞白鹭阴阴夏木啭黄鹂
作者：韩雍
朝代：明

万顷白云迷属玉，千章绿树唤仓庚。捲帘独自草堂坐，望入海天无限情。
菊庄八咏为海虞陈公赋题 其四 就船买得鱼偏美踏雪沽来酒倍香
作者：韩雍
朝代：明

海上云寒飞六花，鲜鳞佳酿不须赊。拥炉终日自吟酌，彷佛西湖处士家。
菊庄八咏为海虞陈公赋题·柳塘春水漫花坞夕阳迟
作者：韩雍
朝代：明

方池柳蘸乱流深，小障花留返照阴。歌罢沧浪便垂钓，相应抛尽利名心。万顷白云迷属玉，千章绿树唤仓庚。捲帘独自草堂坐，望入海天无限情。逸少池边鱼不惊，卢仝门外鹤长鸣。菊庄风景依稀似，何日重游叙旧盟。海上云寒飞六花，鲜鳞佳酿不须赊。拥炉终日自吟酌，彷佛西湖处士家。
营建纪成陈都堂命为阮太监题
作者：韩雍
朝代：明

内相承宣下玉阶，经营殊不费民财。圣明仁化如天覆，黎庶欢心若子来。洛水功成光镐邑，斯干诗咏继灵台。有周俪美逢今日，欲献赓歌愧菲才。
葑溪杂兴
作者：韩雍
朝代：明

霜重林已空，风高水愈涸。荒园一散步，暮景觉萧索。忽见古梅树，横斜出篱落。揽衣看枝柯，相将绽红萼。岁寒幸有此，气味尽可托。
裕轩为乡人徐文辉题
作者：韩雍
朝代：明

最爱高轩境界幽，轩中人物异常流。丰标秀倚灵岩晓，雅量宏吞震泽秋。万顷烟霞吟不尽，四时风月醉还留。何当拂袖归山去，过此陪君日唱酬。
褒旌堂为朱御史题
作者：韩雍
朝代：明

孀居教子已登庸，白发光华宠数重。龙绕朱门初表异，鸾回紫诰复推封。共姜自古传贞节，孟母于今见德容。二美能全天下少，为题诗句劝三从。
西江第一楼诗
作者：韩雍
朝代：明

江上新成第一楼，楼中胜槩冠南州。图分太极乾坤定，水接扶桑日月浮。歌舞萧条千古叹，经纶虚薄半生忧。登临却益君亲念，欲报深恩未肯休。江南佳丽满楼台，一度登临一快哉。云母屏开凉雨过，水晶帘动暖风来。弦歌广被明时化，文献多生济世才。惟我致身霄汉上，廌袍端不惹尘埃。重屋临江此日登，风光满眼感怀增。好山一带同今古，胜地千年几废兴。已乏文章追吏部，且无德化继中丞。凭高恨不生双翼，飞傍红云捧日升。山形西峙水流东，高架危楼映碧空。双燕舞穿珠箔雨，群鸥飞散锦帆风。朝廷有道三才顺，海宇无尘一望通。莫倚清秋玩明月，错教人讶广寒宫。袖拂云霞览下方，地灵人杰异他乡。剑江迹化龙光迥，铁柱功成蜃气荒。高节千年扶世教，精忠万古正天常。楼中怀感休长叹，为我吹箫引凤凰。层檐矗矗枕沧波，势入空青欲荡摩。赞化却堪旋斗柄，洗兵还可挽银河。山形薄暮双螺出，野气经春万马过。王事关心归未得，倚阑东望白云多。杰构初成绝点氛，佳名新扁重高文。风窗月槛凌千尺，水色山光占十分。京口不须誇望海，吴门何用数齐云。太平无事群生乐，得遂清游感圣君。缥缈江楼十二阑，常无溽暑有清寒。閒来独伴水云坐，长啸一声天地宽。庐岳烟开明返照，宫亭风静息狂澜。非才却系苍生望，且莫留连尽日欢。独倚层楼玩物华，十三侯郡信无加。海天空阔吟怀壮，吴楚微茫望眼赊。下饮双虹垂远浦，高飞百雉起平沙。频来莫道荒游乐，一点丹心在帝家。飞楼雄冠大江西，公暇娱情此一跻。随水落花红滚滚，连天芳草碧萋萋。光生旸谷三山近，气散炎荒五岭低。兴发诗成豪未尽，更挥铁柱倚云题。
西江第一楼诗·其一
作者：韩雍
朝代：明

江上新成第一楼，楼中胜槩冠南州。图分太极乾坤定，水接扶桑日月浮。歌舞萧条千古叹，经纶虚薄半生忧。登临却益君亲念，欲报深恩未肯休。
西江第一楼诗·其七
作者：韩雍
朝代：明

杰构初成绝点氛，佳名新扁重高文。风窗月槛凌千尺，水色山光占十分。京口不须誇望海，吴门何用数齐云。太平无事群生乐，得遂清游感圣君。
西江第一楼诗·其三
作者：韩雍
朝代：明

重屋临江此日登，风光满眼感怀增。好山一带同今古，胜地千年几废兴。已乏文章追吏部，且无德化继中丞。凭高恨不生双翼，飞傍红云捧日升。
西江第一楼诗·其九
作者：韩雍
朝代：明

独倚层楼玩物华，十三侯郡信无加。海天空阔吟怀壮，吴楚微茫望眼赊。下饮双虹垂远浦，高飞百雉起平沙。频来莫道荒游乐，一点丹心在帝家。
西江第一楼诗·其二
作者：韩雍
朝代：明

江南佳丽满楼台，一度登临一快哉。云母屏开凉雨过，水晶帘动暖风来。弦歌广被明时化，文献多生济世才。惟我致身霄汉上，廌袍端不惹尘埃。
西江第一楼诗·其五
作者：韩雍
朝代：明

袖拂云霞览下方，地灵人杰异他乡。剑江迹化龙光迥，铁柱功成蜃气荒。高节千年扶世教，精忠万古正天常。楼中怀感休长叹，为我吹箫引凤凰。
西江第一楼诗·其八
作者：韩雍
朝代：明

缥缈江楼十二阑，常无溽暑有清寒。閒来独伴水云坐，长啸一声天地宽。庐岳烟开明返照，宫亭风静息狂澜。非才却系苍生望，且莫留连尽日欢。
西江第一楼诗·其六
作者：韩雍
朝代：明

层檐矗矗枕沧波，势入空青欲荡摩。赞化却堪旋斗柄，洗兵还可挽银河。山形薄暮双螺出，野气经春万马过。王事关心归未得，倚阑东望白云多。
西江第一楼诗·其十
作者：韩雍
朝代：明

飞楼雄冠大江西，公暇娱情此一跻。随水落花红滚滚，连天芳草碧萋萋。光生旸谷三山近，气散炎荒五岭低。兴发诗成豪未尽，更挥铁柱倚云题。
西江第一楼诗·其四
作者：韩雍
朝代：明

山形西峙水流东，高架危楼映碧空。双燕舞穿珠箔雨，群鸥飞散锦帆风。朝廷有道三才顺，海宇无尘一望通。莫倚清秋玩明月，错教人讶广寒宫。
西湖舟中寿郭用行五十三
作者：韩雍
朝代：明

缥缈笙歌拥画船，庆君五十又三年。西湖风月中秋好，南极光辉昨夜偏。谁道山中无宰相，古来地上有神仙。从今遐算应难计，长似东流水一川。
西湖钱别瞿中书次钱学士韵三首
作者：韩雍
朝代：明

乱蝉声里报新秋，与客携壶上綵舟。衔诏还乡真宠命，却金归国岂常流。四山芳树迎红锦，一棹沧波起白鸥。后夜相知重相忆，梦飞先到帝王州。尊酒楼船喜会同，可人佳景在湖中。明珠衮衮芰荷雨，翠浪飘飘杨柳风。凤阁岂能淹俊杰，钱塘自古盛英雄。好驱四牡趋朝去，莫待霜林叶尽红。凉雨初收九夏炎，竹亭燕坐喜安恬。湖山笑我来游晚，风月因人到后添。已觉功名惭召伯，岂誇词赋逼江淹。酒酣不觉乾坤大，俯视吴山一发纤。
西湖钱别瞿中书次钱学士韵三首·其一
作者：韩雍
朝代：明

乱蝉声里报新秋，与客携壶上綵舟。衔诏还乡真宠命，却金归国岂常流。四山芳树迎红锦，一棹沧波起白鸥。后夜相知重相忆，梦飞先到帝王州。
西湖钱别瞿中书次钱学士韵三首·其三
作者：韩雍
朝代：明

凉雨初收九夏炎，竹亭燕坐喜安恬。湖山笑我来游晚，风月因人到后添。已觉功名惭召伯，岂誇词赋逼江淹。酒酣不觉乾坤大，俯视吴山一发纤。
西湖钱别瞿中书次钱学士韵三首·其二
作者：韩雍
朝代：明

尊酒楼船喜会同，可人佳景在湖中。明珠衮衮芰荷雨，翠浪飘飘杨柳风。凤阁岂能淹俊杰，钱塘自古盛英雄。好驱四牡趋朝去，莫待霜林叶尽红。
西轩诗为泰和萧孟廉题少师孟勤先生兄也
作者：韩雍
朝代：明

筑得高轩配颖滨，轩中人物异常伦。一生义气甘韦布，四海清风动缙绅。柱倚残阳吟到景，帘钩新月醉芳辰。武山遥背还多趣，太史文章已具陈。
观潮
作者：韩雍
朝代：明

日日寒潮度海门，潮头高下与谁论。乾坤元气时升降，吴越长江任吐吞。千里还惊雷电过，半空常讶雪山奔。人间壮观无逾此，我得游观感圣恩。
解嘲寄林同寅
作者：韩雍
朝代：明

欲将直道辅明时，谁信公行反作私。薄行任从群小谤，素心应有鬼神知。宦途岁月空衰老，乡国风光苦梦思。何日酬恩便归去，天伦堂上聚金卮。
访少卿李公因送予至小箬邮亭赋此赠别
作者：韩雍
朝代：明

平生懒与俗士交，下视权贵如秋毫。羡君文章冠天下，急流勇退人尤高。联芳况有难兄在，隐德香名重当代。林下优游日唱酬，新诗还驾苏黄派。惭予浅薄无治功，质疑问道期相从。却怜聚散若风絮，三载始得重相逢。邮亭别君一杯酒，企仰高风重回首。后夜风清月白时，君卧空山我奔走。
访沈南斋东禅无闻上人方丈有作
作者：韩雍
朝代：明

昨曾访东禅，东禅方丈居西偏。群僧琐琐不足数，但觉玉田和尚贤。今晨复访东方丈，无闻长老尤高尚。三寸庞眉映雪颠，纯诚实有真僧相。人言无闻世少双，一生戒行如冰霜。沾泥柳絮吹不动，春风上下空颠狂。南斋诗伯常来住，好诗好画留无数。促我题诗警众僧，众僧酣卧知何处。
谒芳洲陈先生墓
作者：韩雍
朝代：明

玉华山下石苍苍，感德门生奠一觞。邱垄虽荒清节在，回头却笑李南阳。南阳何幸得全归，翻使芳洲卒布衣。昭报从来有迟速，漫将成败论天机。
谒芳洲陈先生墓·其一
作者：韩雍
朝代：明

玉华山下石苍苍，感德门生奠一觞。邱垄虽荒清节在，回头却笑李南阳。
谒芳洲陈先生墓·其二
作者：韩雍
朝代：明

南阳何幸得全归，翻使芳洲卒布衣。昭报从来有迟速，漫将成败论天机。
谒鄂王祠
作者：韩雍
朝代：明

南渡君臣社稷轻，独将大义振孤兵。两行泪滴中原地，一点心悬五国城。竹帛芳名今照古，庙堂遗像死犹生。九原若遇秦奸贼，为问谁家父子荣。
谢刘廷振员外刻图书
作者：韩雍
朝代：明

谁镌玄璧巧成章，工部才优笔力苍。鼎足钗头无玷缺，垂金屈玉有辉光。应时文字凭私记，遗后诗书赖永藏。感荷高情未能报，且烦毛颖一揄扬。同着宫袍谒建章，怜君久滞鬓毛苍。凤巢阿阁终呈瑞，玉蕴昆山已露光。当道岂能私用舍，老天先自定行藏。圣明早晚求恬退，高步岩扉重显扬。
谢刘廷振员外刻图书·其一
作者：韩雍
朝代：明

谁镌玄璧巧成章，工部才优笔力苍。鼎足钗头无玷缺，垂金屈玉有辉光。应时文字凭私记，遗后诗书赖永藏。感荷高情未能报，且烦毛颖一揄扬。
谢刘廷振员外刻图书·其二
作者：韩雍
朝代：明

同着宫袍谒建章，怜君久滞鬓毛苍。凤巢阿阁终呈瑞，玉蕴昆山已露光。当道岂能私用舍，老天先自定行藏。圣明早晚求恬退，高步岩扉重显扬。
谢南昌罗宪副篪惠春盘酬文山集
作者：韩雍
朝代：明

久欲乘闲访故人，无端风雨日阴阴。于今却拜春盘惠，翘首城南感愧深。不访相知半载馀，终堂情绪近何如。应知读礼今将遍，邺架相资一卷书。
谢南昌罗宪副篪惠春盘酬文山集·其一
作者：韩雍
朝代：明

久欲乘闲访故人，无端风雨日阴阴。于今却拜春盘惠，翘首城南感愧深。
谢南昌罗宪副篪惠春盘酬文山集·其二
作者：韩雍
朝代：明

不访相知半载馀，终堂情绪近何如。应知读礼今将遍，邺架相资一卷书。
谢夏季爵惠大摺扇
作者：韩雍
朝代：明

三伏炎蒸似甑炊，故人巨箑喜相遗。垂天云翅鹏初下，午夜潮声月半亏。诸葛谩劳麾白羽，谢安何用取蒲葵。仁风日日宣扬处，欲谢惭无绝妙辞。
谢抚宁伯惠鱼
作者：韩雍
朝代：明

塞北沙深水泽枯，鱼虾风味四时无。君家鲜鲤从何致，堪比吴江一尺鲈。鲜鳞传送直南金，敢效公仪却盛心。便遣家僮为烹荐，加餐知感故情深。
谢抚宁伯惠鱼·其一
作者：韩雍
朝代：明

塞北沙深水泽枯，鱼虾风味四时无。君家鲜鲤从何致，堪比吴江一尺鲈。
谢抚宁伯惠鱼·其二
作者：韩雍
朝代：明

鲜鳞传送直南金，敢效公仪却盛心。便遣家僮为烹荐，加餐知感故情深。
谢杨司寇惠家酿且求白鸭
作者：韩雍
朝代：明

久客他乡一病身，萧条客况有谁亲。故人遥赠江东酒，对酒真如见故人。芳塘绿水浸青蒲，妆点风光少白凫。君子亭边最藩息，双飞何日下洪都。
谢杨司寇惠家酿且求白鸭·其一
作者：韩雍
朝代：明

久客他乡一病身，萧条客况有谁亲。故人遥赠江东酒，对酒真如见故人。
谢杨司寇惠家酿且求白鸭·其二
作者：韩雍
朝代：明

芳塘绿水浸青蒲，妆点风光少白凫。君子亭边最藩息，双飞何日下洪都。
谢杨司寇惠家酿且求白鸭喜信州作叠山先生书院访其后以奉祀事敬赋二绝·其一
作者：韩雍
朝代：明
体裁：七言绝句

国破家亡志不移，文山心事似相期。当年不落豺狼口，成败于今未可知。
谢郭汝政送金柑
作者：韩雍
朝代：明

霜后黄金万颗圆，感君移置我堂前。惊乌远弹明秋日，照水繁星丽夜天。充祭正堪供祖庙，调羹尤可献宫筵。岁寒尚有层层叶，留与苏耽治未痊。
谢郭汝文送竹
作者：韩雍
朝代：明

草堂新翠葑溪濆，东郭贤人送此君。颗颗深根才易地，亭亭高节便凌云。恍如钤阁环兵卫，不与兰台纪战勋。白璧黄金何足比，为题诗句谢殷勤。
谢郭汝祯送双桂且索其邻家菊
作者：韩雍
朝代：明

少年曾折广寒枝，今荷林宗远送遗。万斛天香生老圃，两株月影照清池。竹松有约应同秀，桃李无言祇自嗤。闻道邻家花更好，可能分补满东篱。
谢钱伯康
作者：韩雍
朝代：明

儒医神术冠东吴，小弟顽孙受惠同。两世免劳忧襁褓，一门深是感帡幪。埙篪协奏忻无恙，簪笏相传幸不穷。白璧黄金未能谢，为题诗句颂元功。
谢陈少卿惠药
作者：韩雍
朝代：明

任重才荒悴此心，不堪衰病日侵寻。感君惠我行囊药，一颗乌丸抵万金。紫霞杯里注琼浆，一夕才吞药味良。有待微躯渐康复，漫寻叔子拜神方。
谢陈少卿惠药·其一
作者：韩雍
朝代：明

任重才荒悴此心，不堪衰病日侵寻。感君惠我行囊药，一颗乌丸抵万金。
谢陈少卿惠药·其二
作者：韩雍
朝代：明

紫霞杯里注琼浆，一夕才吞药味良。有待微躯渐康复，漫寻叔子拜神方。
谢陈总兵送毡帽
作者：韩雍
朝代：明

瘴乡风力恶，头骨痛难禁。新帽劳君送，高情爱我深。清晨笼短发，暖气温华簪。感德惭无报，缄诗表寸忱。
贞节堂为王宪使允题
作者：韩雍
朝代：明

白发孀居教子勤，子成名显拜重恩。宝函新赐双龙诰，金扁高题驷马门。晚岁孤松耐霜雪，中秋华月照乾坤。共姜孟母休专美，从此联芳衍后昆。
贺黄侍郎
作者：韩雍
朝代：明

高年就养值生辰，千载光荣萃一门。满座公卿齐再拜，独披冠服受双尊。也知祖考平生德，真是君王旷世恩。愧我有亲如不得，醉归惆怅几销魂。
赠乡郡丘太守
作者：韩雍
朝代：明

吾乡太守真豪杰，节操文章有古风。伯道清名传海外，乐天佳句满吴东。一麾抚字催科内，千里讴歌德化中。却恐邦人留不住，飞腾还建济时功。
赠何太守盛之高州七月四日
作者：韩雍
朝代：明

面奉纶音下日边，高凉千里去承宣。华风满地回枯草，霖雨随车洗瘴烟。泉落龙湫双木屐，香凝燕寝一蒲鞭。古来黄霸功成后，便有徵书到颖川。
赠修实录沈进士
作者：韩雍
朝代：明

远持使节下钱塘，科目人才自异常。造化功能劳采录，山川人物仰辉光。满船明月吟边趣，夹道梅花到处香。指日还朝应显擢，好输忠荩佐虞唐。
赠刘状元代祀舜帝便道故乡展焚黄礼
作者：韩雍
朝代：明

远将玉帛祀先皇，秋雁寒云满路香。白发喜归梁颢第，锦衣荣过魏公乡。书衔彩凤光松梓，梦绕飞龙在庙堂。忧国忧民丈夫事，回轩莫待菊花黄。
赠别李文曜少卿
作者：韩雍
朝代：明

仲冬倏云暮，朔风始凄其。寒云吹不开，冻雨连朝霏。征夫倦行迈，暂尔停葛溪。命驾访故人，夜方抵其庐。故人忻我来，呼童罗酒卮。劝酬心孔欢，痛饮何能辞。重念贤昆季，能文复能诗。隐显虽不同，声名皆四驰。蹇予凉薄才，托交共襟期。兹焉或倾倒，开我茅塞私。我笑王子猷，雪夜访戴逵。一棹至剡溪，云胡遽然归。又笑严中丞，草堂访布衣。礼遇虽或勤，中怀积町畦。岂若吾主宾，一诚弗相疑。友道固若是，彼徒纷纷为。仆夫告夜阑，漏鼓声迟迟。振衣出门去，伸谢宁无词。
赠别钟职方鼎
作者：韩雍
朝代：明

远统王师伐叛夷，犒师深喜是心知。联舟一月多谈笑，解缆明朝又别离。岭表风尘君莫虑，江东云树我常思。凯还有日重相会，应说欢情胜旧时。
赠南海张行人戟
作者：韩雍
朝代：明

十载皇华使，贤名动四方。又乘司马传，重过魏公乡。昼锦添新彩，寒梅发古香。荣恩须补报，莫遣岁时荒。塞北曾相识，越南今又逢。如何两蓬鬓，都未歇萍踪。对酒心同感，思乡兴独浓。无能了公事，怅别意重重。
赠南海张行人戟·其一
作者：韩雍
朝代：明

十载皇华使，贤名动四方。又乘司马传，重过魏公乡。昼锦添新彩，寒梅发古香。荣恩须补报，莫遣岁时荒。
赠南海张行人戟·其二
作者：韩雍
朝代：明

塞北曾相识，越南今又逢。如何两蓬鬓，都未歇萍踪。对酒心同感，思乡兴独浓。无能了公事，怅别意重重。
赠李伯颙下第
作者：韩雍
朝代：明

穷达皆由命，愁颜且暂开。君宜登此选，天欲老其才。旧学还加勉，初心慎莫灰。东风云路阔，还拟占春魁。
赠李少卿兄渔隐先生二首
作者：韩雍
朝代：明

高卧烟霞一布衣，平生踪迹似君稀。邑门无事不曾到，乡社有情常醉归。荷斧斫来林笋嫩，引泉灌得药苗肥。山中修养年年好，焉得相从便息机。松花为食草为衣，养道延年过古稀。留客必须春色去，登山常伴月明归。偏怜野水群鸥好，不羡侯门驷马肥。更喜追陪有难弟，晚年投老最知机。
赠李少卿兄渔隐先生二首·其一
作者：韩雍
朝代：明

高卧烟霞一布衣，平生踪迹似君稀。邑门无事不曾到，乡社有情常醉归。荷斧斫来林笋嫩，引泉灌得药苗肥。山中修养年年好，焉得相从便息机。
赠李少卿兄渔隐先生二首·其二
作者：韩雍
朝代：明

松花为食草为衣，养道延年过古稀。留客必须春色去，登山常伴月明归。偏怜野水群鸥好，不羡侯门驷马肥。更喜追陪有难弟，晚年投老最知机。
赠李少卿兄渔隐先生二首同李少卿游龟峰寺次其韵二首·其一
作者：韩雍
朝代：明
体裁：七言律诗

系却兰舟弋水滨，乱云堆里访山门。年深古柏多仍在，春后残梅半不存。燕尾溪流斜断岸，羊肠路绕曲通村。徘徊更爱群峰好，一洗平生两目昏。
赠杨佥宪焕进表之京
作者：韩雍
朝代：明

清白声华重外台，化行雨露令风雷。远将臣子千秋录，欲献君王万寿杯。紫禁嵩呼欢拜舞，黄封宴锡喜追陪。却惭无计相随去，梦绕飞龙日几回。
赠杨总兵
作者：韩雍
朝代：明

今代勋臣谁第一，征西才略古人同。名闻中外裴丞相，身系安危郭令公。万里长城恒庇国，千寻孤柱独擎空。天骄从此无南下，还儗趋朝总八戎。
赠渔隐李先生
作者：韩雍
朝代：明

白发苍颜享寿龄，幅巾黎杖适吟情。价高未起蒲轮聘，望重频魁月旦评。西涧松筠同晚节，北山猿鹤结深盟。自惭薄宦浑无补，何日相从共濯缨。
赠璇上人南归
作者：韩雍
朝代：明

脱却尘凡守寂寥，远公门下特高标。锡飞已占吴山胜，杯度何妨楚水遥。南垄蘋蘩春自荐，北堂甘旨昼亲调。怜君独遂还乡愿，梦绕江天恨未消。
赠罗郎中还京
作者：韩雍
朝代：明

久司财赋驻平城，经理才高绰有声。足食几年增士气，销兵随处务农耕。花迎红锦添归兴，酒尽青山动别情。明向肜廷奏边计，乔迁应荷圣恩荣。
赠致政李少卿
作者：韩雍
朝代：明

□□才华李杜同，人誇诗酒有遗风。碧山修竹□□□，东阁官梅兴未穷。花下徘徊邀皓月，篱□□□对邻翁。相逢谩写耆英会，四海苍王仰□□。
赠赵征夷凯还京师
作者：韩雍
朝代：明

桓桓将军赵征夷，人中豪杰军中师。一朝拜命佩金印，提兵百万来边陲。边陲蛮夷流毒久，保险为巢争死守。将军奋甲独先登，百万雄兵谁敢后。阵前号令雷风奔，日色昼暝天为昏。马蹄溅乾荔江水，剑锋斫断藤山根。兔窜狐奔弥百越，网罗处处无疏缺。坐看群丑尽成灰，万里妖氛一时灭。将军振旅归柳营，黄童白叟皆欢迎。自言生长乱离久，不图便见时承平。人言将军有神力，杀气棱棱厌群贼。贼中遥望畏如神，狄青铜面何须饰。藤山磨厓纪厥功，贼党不敢窥其中。从兹两广正疆界，马援铜柱翻成空。将军伟烈超今古，马援狄青何足数。圣主才无南顾忧，锡封定见分茅土。赞军台老不知兵，却喜心同见功成。题诗送君凯还去，天涯万里难为情。
赠锦衣镇抚林君以善诗
作者：韩雍
朝代：明

人言林君写生巧，我言林君词翰好。名闻夷夏三十年，笔落人间比珍宝。胸中造物如鬼神，群飞一扫皆逼真。景随意到千万态，黄筌崔白安能伦。兴来走笔题佳句，三峡倒倾留不住。电光烁爚蛟龙飞，贾岛张颠见犹惧。锦衣日侍蓬莱宫，累朝宠遇谁能同。大烹肥羊良酝酒，日日醉饱春风中。却想家林别多载，归梦时时飞岭海。圣主恩怜许暂还，粤南山水增光彩。昨来相会五羊城，庞眉皓首神气清。盘空老鹤出尘表，想应有诀修长生。古来一艺能名世，况君众善兼多艺。高名准拟流千年，遐算还看过百岁。君将赴召趋神京，预作歌诗送君行。五云缥缈一回首，孤臣万里难为情。
赠陈佥宪濂进表之京
作者：韩雍
朝代：明

南薰江上浪花飞，使者扬帆向帝畿。长剑倚云横壮气，行囊载月露清辉。封人仰圣虔三祝，游子宁亲喜一归。忠孝同心不同迹，海天凝望欲沾衣。
赠陈醒庵孟贤
作者：韩雍
朝代：明

几年不到醒庵宅，今日来临兴自豪。愧我交情成简慢，喜君诗思益清高。古松岁晚凌千尺，泰岳秋空见一毫。况有森森凤毛在，吟坛谁不让风骚。
赠马郎中还京
作者：韩雍
朝代：明

青青边柳拂宫袍，粉署人归意气豪。三载已劳经济略，一心无忝雪霜操。杯残客舍离情远，马度关山健步高。指日趋朝觐明主，乔迁应荷玉音褒。
赵伯颙以诗赠别次韵奉答
作者：韩雍
朝代：明

舟发长江浪已恬，天公应为戒飞廉。三湘近接无多路，五岭遥看只一纤。沗我提兵真欲奋，如君佐郡岂能淹。相逢不是耽欢乐，见说苍生也具瞻。
赵伯颙别驾迎师九江一见欢甚陪款旬日别去因赠二诗道予志兼东翁方伯林宪使旧友
作者：韩雍
朝代：明

远统王师过九江，劳君候我碧油幢。几回梦想何时见，一见心从此日降。舟次匆匆分别驾，樽前草草叙同窗。凯还有待来春后，重儗联珂会帝邦。雄兵百万沂长江，鼓吹喧阗导羽幢。五岭只期明日度，三苗应是望风降。天连楚水青于靛，船过庐山翠入窗。寄语相知藩臬长，好传书札到南邦。
赵伯颙别驾迎师九江一见欢甚陪款旬日别去因赠二诗道予志兼东翁方伯林宪使旧友·其一
作者：韩雍
朝代：明

远统王师过九江，劳君候我碧油幢。几回梦想何时见，一见心从此日降。舟次匆匆分别驾，樽前草草叙同窗。凯还有待来春后，重儗联珂会帝邦。
赵伯颙别驾迎师九江一见欢甚陪款旬日别去因赠二诗道予志兼东翁方伯林宪使旧友·其二
作者：韩雍
朝代：明

雄兵百万沂长江，鼓吹喧阗导羽幢。五岭只期明日度，三苗应是望风降。天连楚水青于靛，船过庐山翠入窗。寄语相知藩臬长，好传书札到南邦。
赵总兵诗贺东广平次韵酬答二首
作者：韩雍
朝代：明

东广民流命不堪，荒原惟见树毵毵。谢君提出迷途去，从此安眠又饱餐。读书常羡马征南，净埽南荒瘴与岚。今代重生赵充国，联芳留与后人谈。
赵总兵诗贺东广平次韵酬答二首·其一
作者：韩雍
朝代：明

东广民流命不堪，荒原惟见树毵毵。谢君提出迷途去，从此安眠又饱餐。
赵总兵诗贺东广平次韵酬答二首·其二
作者：韩雍
朝代：明

读书常羡马征南，净埽南荒瘴与岚。今代重生赵充国，联芳留与后人谈。
赵总戎以校猎所得野兽见惠口占二绝奉谢
作者：韩雍
朝代：明

平原校猎试雕弓，草内豺狼一埽空。分惠庖人感深意，从知绝艺属英雄。射虎弓开百兽惊，踉跄就缚送中营。元戎持此征蛮去，巢穴行看指日平。
赵总戎以校猎所得野兽见惠口占二绝奉谢·其一
作者：韩雍
朝代：明

平原校猎试雕弓，草内豺狼一埽空。分惠庖人感深意，从知绝艺属英雄。
赵总戎以校猎所得野兽见惠口占二绝奉谢·其二
作者：韩雍
朝代：明

射虎弓开百兽惊，踉跄就缚送中营。元戎持此征蛮去，巢穴行看指日平。
赵总戎和前作见赠再次韵奉酬
作者：韩雍
朝代：明

世人浅见多相忌，丈夫意气自相得。卓哉征夷真丈夫，世人谁敢较才力。天子临轩亲授斧，一日兵戎尽修饬。所期代天行王诛，岂但解衣更推食。舳舻百万长江来，走卒儿童总能识。指挥三军陈大义，日日惟将忠义激。三军感奋若貔虎，谁不深思效臣职。马援须标铜柱功，晋公岂纵淮西贼。金貂玉蝉公莫辞，丈夫从来富贵逼。
赵总戎见惠巨鳊酬之以诗
作者：韩雍
朝代：明

缩项鳊鱼味最珍，长江六月尤难得。波涛汹涌风力劲，渔人举网空费力。元戎统师百万行，秋毫无犯严戒饬。庖厨空虚河伯知，故遣嘉鱼助鲜食。我曹忝陪旌旆行，此味从来不曾识。元戎驰赐捧玉盘，烹来大嚼深感激。吁嗟此物成百头，真乃神灵来效职。威声从此收南邦，蜂屯蚁聚休言贼。草草题诗谢来意，纸短情长苦相逼。
辛卯午日小宴追忆先朝苏颋人日应制韵录似游击从事诸君
作者：韩雍
朝代：明

午节随銮曾几回，六龙亲御五华台。惊看羽骑绯衣度，细睹天颜宝扇开。朝退声移苍玉佩，步归心醉紫霞杯。金舆一去无消息，此日重逢百感来。
辛卯岁年五十须鬓有变白者
作者：韩雍
朝代：明

百粤平来见二毛，七年犹未脱征袍。圣明倚托非常重，敢对时人话独劳。忧劳万状与谁论，一点丹心祗自扪。白尽鬓毛何足惜，只惭衰朽未酬恩。
辛卯岁年五十须鬓有变白者·其一
作者：韩雍
朝代：明

百粤平来见二毛，七年犹未脱征袍。圣明倚托非常重，敢对时人话独劳。
辛卯岁年五十须鬓有变白者·其二
作者：韩雍
朝代：明

忧劳万状与谁论，一点丹心祗自扪。白尽鬓毛何足惜，只惭衰朽未酬恩。
辛巳五月望日与宣府镇守太监王公受总戎都督陈公友西出巡边有作
作者：韩雍
朝代：明
体裁：七言律诗

晓分旗鼓向边陲，路转羊肠信马驰。烽堠千寻明远近，塞垣一道界华夷。崇山峻岭藩屏固，良将雄兵阵势奇。已喜皇威振沙漠，天骄宁敢更南窥。
辛巳四月自大同宣府还朝议政五月八日陛辞还镇蒙恩赐酒饭赐钞千贯且命中官谕旨慰勉赋此志感
作者：韩雍
朝代：明

付托惭无效，趋朝不自安。恐干天宪重，翻拜圣恩宽。楮币来中使，琼筵出大官。重还何以报，惟有一心丹。
过居庸
作者：韩雍
朝代：明

居庸天下险，山势入青苍。路转羊肠曲，溪分雁尾长。关门严虎豹，烽堠禦豺狼。愿保藩屏固，皇图万世昌。
过梅关
作者：韩雍
朝代：明

红梅关上度双旌，天意分明特放晴。山鸟飞翔心亦喜，好音不住向人鸣。去年二月出梅关，今岁承恩又复还。碌碌尘途三十载，不知何日遂投闲。
过梅关·其一
作者：韩雍
朝代：明

红梅关上度双旌，天意分明特放晴。山鸟飞翔心亦喜，好音不住向人鸣。
过梅关·其二
作者：韩雍
朝代：明

去年二月出梅关，今岁承恩又复还。碌碌尘途三十载，不知何日遂投闲。
过江西次赵征夷韵题扇赠赵伯颙有感云耳
作者：韩雍
朝代：明

重过西江又十年，江山风景尚依然。门生故吏多腾达，知有何人记二天。分手钱塘又一年，此心遥忆甚茫然。相逢赠尔清风柄，莫畏黄堂盛暑天。
过江西次赵征夷韵题扇赠赵伯颙有感云耳·其一
作者：韩雍
朝代：明

重过西江又十年，江山风景尚依然。门生故吏多腾达，知有何人记二天。
过江西次赵征夷韵题扇赠赵伯颙有感云耳·其二
作者：韩雍
朝代：明

分手钱塘又一年，此心遥忆甚茫然。相逢赠尔清风柄，莫畏黄堂盛暑天。
迎亲道中得报喜而有作
作者：韩雍
朝代：明

画舫迎亲秋色中，行行长望极吴东。白云渐觉孤飞近，青鸟先将喜事通。但儗承欢过百岁，不须加爵到三公。平生至愿于今遂，感激皇恩造化同。
迎春有感
作者：韩雍
朝代：明

箫鼓迎春春意嘉，偶闻春至却咨嗟。空看臈雪呈新瑞，不见寒梅放好花。乡信何曾来雁足，萍踪尤自在天涯。且？杯酒消愁闷，自古忠臣不顾家。
迎春有感
作者：韩雍
朝代：明
体裁：七言律诗

箫鼓迎春春意嘉，偶闻春至却咨嗟。空看臈雪呈新瑞，不见寒梅放好花。乡信何曾来雁足，萍踪尤自在天涯。且�杯酒消愁闷，自古忠臣不顾家。
近得文儿书报数年间置有田若干亩予窃自念平生宦拙未尝有私积遗文惟南京常禄付文置产亦未必遽能得如此之多诚吾儿干蛊才优节缩日用所致也昌黎先生尝曰中世士大夫以官为家罢则无所于归吾今有所归志可遂矣喜甚赋诗美之且期望之
作者：韩雍
朝代：明

乡井良田二十丘，吾儿何力遽能求。积金自愧元无计，干蛊谁知尽有谋。半世苦心天不负，满怀归兴我何忧。老来惟是书香愿，愿见成名慰白头。
送上虞罗御史澄使闽中
作者：韩雍
朝代：明

使者新裁豸锦衣，故乡便道喜荣归。九重严命龙章宠，七帙慈亲鹤发稀。堂北花香秋正好，越南山色昼生辉。闽天后夜人瞻处，执法星光映太微。
送主事谢芳
作者：韩雍
朝代：明

戍边蕃将远移家，劳君将命来天涯。天涯瘴疠人共恶，君来不见兴咨嗟。君才落落人中杰，不学时人附炎热。作官自是有贤名，奉使尤能守清节。匆匆聚首便趣装，画船挝鼓辞五羊。滇阳峡里夜可渡，红梅关上秋空防。太平气象君都见，莫似常年浪兢战。且须游览锦衣乡，还应归奏金銮殿。殿头元老多故人，相见为我道情真。谫才不堪胜重寄，只愿归老江湖滨。
送乐主事使两广还京
作者：韩雍
朝代：明

远将恩命故乡行，旌节煇煌昼锦明。大赉有功诸将喜，受封无恙老亲荣。海天清气三秋景，驿路寒花万里程。才器如君定遭遇，莫教虚负甲科名。
送乡友李原善南还
作者：韩雍
朝代：明

客里思乡正惆怅，故人忽自乡山来。入门相见惊且喜，便问何日离苏台。来时老亲曾否见，容颜比旧谁强健。小弟真能养志无，交游孰肯常相念。君言亲健思我归，难弟孝养真无违。乡闾月旦论人物，数我情好而今稀。我闻君言泪如注，旋开书屋留君住。悲尽欢生索酒来，与君痛饮愁君去。可怜住此未经旬，莺花看遍皇都春。促装南行留不得，题诗送别偏伤神。故乡到日春应尽，高堂烦报平安信。乡人问我情何如，梦绕江南几多恨。
送佥都御史余公奉使还京
作者：韩雍
朝代：明

久司风纪位都堂，近拜天恩使故乡。玉斧飞霜无玷缺，锦衣行昼有辉光。思家梦叶才温席，恋阙情悬又促装。奈我同心不同迹，五云翘首思茫茫。夜雨西窗始盍簪，春风南浦又分襟。论交久契芝兰味，图报相期铁石心。桃浪一江行色壮，锦云千里故情深。君才自是人中杰，入相行看拜玉音。水满春江燕子飞，喧天鼓吹送君归。许身报国今谁并，持节还乡古亦稀。龙虎风云欣际会，山光草木剩光辉。相思后夜瞻霄汉，执法星芒耀太微。酒罢西江第一楼，还朝人物异常流。作官最重乡邦羡，奉使能分社稷忧。此去横班须独对，遥知前席定三留。好将民隐条陈尽，为报皇情宠眷优。
送佥都御史余公奉使还京·其一
作者：韩雍
朝代：明

久司风纪位都堂，近拜天恩使故乡。玉斧飞霜无玷缺，锦衣行昼有辉光。思家梦叶才温席，恋阙情悬又促装。奈我同心不同迹，五云翘首思茫茫。
送佥都御史余公奉使还京·其三
作者：韩雍
朝代：明

水满春江燕子飞，喧天鼓吹送君归。许身报国今谁并，持节还乡古亦稀。龙虎风云欣际会，山光草木剩光辉。相思后夜瞻霄汉，执法星芒耀太微。
送佥都御史余公奉使还京·其二
作者：韩雍
朝代：明

夜雨西窗始盍簪，春风南浦又分襟。论交久契芝兰味，图报相期铁石心。桃浪一江行色壮，锦云千里故情深。君才自是人中杰，入相行看拜玉音。
送佥都御史余公奉使还京·其四
作者：韩雍
朝代：明

酒罢西江第一楼，还朝人物异常流。作官最重乡邦羡，奉使能分社稷忧。此去横班须独对，遥知前席定三留。好将民隐条陈尽，为报皇情宠眷优。